qundao/data-zh-poetry huggingface dataset:
自睢宁至下邳道中杂诗六绝句·其六
作者：姚燮
朝代：清
体裁：七言绝句

迢迢天际片云痕，暗约乡愁到海门。一样孤灯衾似水，雁楼鸡店各黄昏。
自睢宁至下邳道中杂诗六绝句·其四
作者：姚燮
朝代：清
体裁：七言绝句

晓寒驿馆燕初还，醉拍新词菩萨蛮。杯底忽横眉黛秀，春烟一桁小桃山。
自蜈蚣肚独行赴白莲庄
作者：姚燮
朝代：清
体裁：古风

穷脉閟雕景，淤水浮破蠡。搜魂海根雾，蹑梦天脊蜺。钩连万龙骨，似栈不作梯。一削开剑门，到春草无萋。但存古时雪，冻极成绿㙠。半帚苍坳云，揉碎鸱声凄。殚掌幸及高，瘁趾复从低。将舒卷逾劲，方昼暝已迷。大造弃元惨，神灵亦愁栖。敢因琼关通，留此一线蹊。熟樵猱并轻，荒氓鬼同黧。冥境鲜玮观，问客来为奚？孤心恐沈逝，不敢动疑懠。且缘箐峪东，往蹴萝厂西。
自醒鸠岭踰石竹冈憩字岩下田家三章·其一
作者：姚燮
朝代：清
体裁：古风

奔泉下岭易，行人上岭难。一岭十八盘，一盘一回环。盘盘蚁旋磨，既去倏如还。滑壁无寸株，许扪未许扳。穿萝海日瘦，振木天风寒。石云碎菡萏，玉籁锵琅玕。仰瞰碧逾重，俯眄青已漫。开拓欲成阜，结束复为峦。本无万仞高，竟容两时殚。苦求耳目异，甘使神气残。浩歌升天行，脱钥逃元关。
自醒鸠岭踰石竹冈憩字岩下田家三章·其三
作者：姚燮
朝代：清
体裁：古风

逡巡始下冈，逆风闻人声。俯见丫角童，溪面骑牛行。溪上百间屋，见瓦不见棂。日直方午炊，炊烟夺云青。因厓构篱落，借树当门屏。邻汊鸭知避，峭壁犬能升。考族有仙祖，食农无世情。邀客竞为主，若喜半还惊。犁佣佐使役，汲女忙调烹。劝饱恐不甘，止宿嫌未诚。置梦疑华胥，熙皞吾难名。
自醒鸠岭踰石竹冈憩字岩下田家三章·其二
作者：姚燮
朝代：清
体裁：古风

岭尽开一冈，众山各迎面。山外重重山，犹未许平见。得空目转忙，脱危脚逾健。未及一趾移，辄思万峰遍。红叶烧成丹，蓝草泼为靛。俗丽删世春，真采发天绚。虽无莺可邀，尚有蝶来展。良境后莫追，佳时坐且恋。少约驰骋劳，静搜风日茜。渐郁诗想秾，还移画心变。安得谢隐君，假我注经研。
自金鸡店至腰站
作者：姚燮
朝代：清
体裁：古风

天光虫虫黄日叆，皲田十里少牛犗。青骡躄躠行力败，仆夫袖手与颓惫。征人感目增长戒，板辕偻背敛襟带。后车忽作鼓声擂，旱霆下上地维碎。朱缨翠葆各成队，轰轰阗阗势如溃。一麾幸夺虎牢隘，土垒屼峍复南碍。银蹄雀跃耻停退，升高而陨无怯悔。若琴张弦直四辔，惊砂乱石战茅蒯。出危就坦气益锐，夸父望尘倒戈北。苍黄咫尺变沈晦，骄阳无色以气晒。须臾下车众响欬，伏兽脱阱囚出械。林阴坐息面青蔼，招风散发得酣快。大斟苦荈饱荑稗，意弛神定转无赖。聊述理喻告侪辈，慎持忠信赴恬泰。翛然倦卧绝尘壒，梦醒月挂苇帘外。
自题四明山采药图二章·其一
作者：姚燮
朝代：清
体裁：七言律诗

蹑梦空空到发巅，洪荒日月自成年。悔争微饱凭烟火，苦索新诗媚石泉。善想早坚堪仆虎，俗缘渐谢愿师仙。遥知一股潺湲水，灌满徐凫万顷田。
自题四明山采药图二章·其二
作者：姚燮
朝代：清
体裁：七言律诗

天门雷哑劫狐逃，诛戮三姑仗寸刀。蜕梦入山谁恋魄，托灵在世抵吹毛。丹炉有药铅终伪，蠛翼非鹏想独高。他日云衢梯有进，挈提五岳当儿曹。
自飞沙岙至梵音洞
作者：姚燮
朝代：清
体裁：古风

蛰龙破雾游，天厓断中硖。乱石青芙蓉，垂瓣皆倒插。上有流金砂，万丈布黄氎。围砂千仞城，三面九里堞。一面当海唇，双礁锁为闸。大鱼竖长鬐，逆风与潮狎。我来循坡行，平眺气先怯。穿云线路微，其容半轨恰。松丈披赭衣，扪之动鳞甲。瘦硬蟠地生，苍髯易彫乏。忽劖松外烟，复得蛇径狭。络磴多茑藤，试履自平贴。其时日未中，暖气已惊蝶。蝶宿如野花，蝶飞同败叶。下窥蝶影中，玉窗树横叠。倚窗人藐姑，临风委珠衱。窗下冰漪寒，片泓割清霅。淬石成干将，鸊鹈森在匣。上修戒旁门，祇重平等法。何以变幻观，未逾弹指霎。弱水今涸枯，飞鸾以神蹑。一瓣兜罗香，戒坛礼迦叶。
自鱼沟至重兴集
作者：姚燮
朝代：清
体裁：古风

谁知噩梦堕烟海，平沙为水车若舟。忽焉风紧气惨惨，其上日澹天浮浮。回阡饥马奔欲绝，丛林乱鸟飞安投？苍云四合入遥晚，客子困瘁辕夫愁。且觅荒店度宵宿，破门如栅灯光幽。
舟中怀都门故人诗三十绝句·其一
作者：姚燮
朝代：清
体裁：七言绝句

泱莽山川共举杯，青莲白石此仙才。问渠眉色何苍秀，曾挹临潼晓气来。
舟中怀都门故人诗三十绝句·其七
作者：姚燮
朝代：清
体裁：七言绝句

宜绣平原五色丝，一门古调协埙篪。旧编虎阜题襟集，半属君家靴鄂词。
舟中怀都门故人诗三十绝句·其三
作者：姚燮
朝代：清
体裁：七言绝句

痛论时事泪汍澜，手抚龙镡碧眼寒。当世岂无房相国，竟交老杜屈閒官。
舟中怀都门故人诗三十绝句·其三十
作者：姚燮
朝代：清
体裁：七言绝句

轻车访我见无缘，姓氏凭人转惘然。眼看江峰青不了，苦分馀思到君边。
舟中怀都门故人诗三十绝句·其九
作者：姚燮
朝代：清
体裁：七言绝句

两浙三吴变体开，新城谁守瓣香来？猎书三馆多庸手，负此昌黎著作才。
舟中怀都门故人诗三十绝句·其二
作者：姚燮
朝代：清
体裁：七言绝句

壶园秋月照琴筵，樽酒论交已十年。一自徐陵归地下，后来离合总茫然。
舟中怀都门故人诗三十绝句·其二十
作者：姚燮
朝代：清
体裁：七言绝句

拥书作壁恣纵横，划掌河源九派清。近代文章如画虎，悔将一第徇狂名。
舟中怀都门故人诗三十绝句·其二十一
作者：姚燮
朝代：清
体裁：七言绝句

银镫玉笛竹西楼，青鳜桃花霅上舟。一自机云齐入洛，谁来同话水天游？
舟中怀都门故人诗三十绝句·其二十七
作者：姚燮
朝代：清
体裁：七言绝句

兰佩松髯绝代姿，团蒲跏坐学禅缁。玉川茗碗斜川笔，清到如秋有月知。
舟中怀都门故人诗三十绝句·其二十三
作者：姚燮
朝代：清
体裁：七言绝句

天门崱屴苦难跻，欲诉巫咸有雾迷。敢道鱼渊非獭薮，如何迁罪到廉鸡？
舟中怀都门故人诗三十绝句·其二十九
作者：姚燮
朝代：清
体裁：七言绝句

何处燕昭相马台，天骝秃尾总堪哀。才名吹满诸侯耳，依旧长安卖赋来。
舟中怀都门故人诗三十绝句·其二十二
作者：姚燮
朝代：清
体裁：七言绝句

短袷长缨事远游，贾生赋鵩志难酬。黄金耻献侯门笑，日觅屠沽醉市楼。
舟中怀都门故人诗三十绝句·其二十五
作者：姚燮
朝代：清
体裁：七言绝句

水叶单衾警曙钟，起看万里拓秋容。昨宵飞梦巴西道，与尔峨嵋雪顶逢。
舟中怀都门故人诗三十绝句·其二十八
作者：姚燮
朝代：清
体裁：七言绝句

君昔江舟忆我时，烽烟横海正流离。相逢示读新诗卷，那不长吟一涕洟？
舟中怀都门故人诗三十绝句·其二十六
作者：姚燮
朝代：清
体裁：七言绝句

多少委蛇退食居，西台风骨近何如？左垣谏草同山积，不抵韩苏上一书。
舟中怀都门故人诗三十绝句·其二十四
作者：姚燮
朝代：清
体裁：七言绝句

羞同新妇闭车帏，渺若奇峰天外飞。记得淀南邀战茗，扇湖莲叶有凉晖。
舟中怀都门故人诗三十绝句·其五
作者：姚燮
朝代：清
体裁：七言绝句

十年键阁注孙吴，寄襆军营写阵图。骨相从今宜食肉，不嫌文字变豪粗。
舟中怀都门故人诗三十绝句·其八
作者：姚燮
朝代：清
体裁：七言绝句

春灯旧部已残星，歌馆重逢酒半醒。君未成名吾亦老，年华如此奈飘零。
舟中怀都门故人诗三十绝句·其六
作者：姚燮
朝代：清
体裁：七言绝句

鹤俸难供换笔资，鸥波好古有奇痴。自斟春瓮浮梁白，矮几藤阴校赝碑。
舟中怀都门故人诗三十绝句·其十
作者：姚燮
朝代：清
体裁：七言绝句

秃童守户媪司厨，孑影城根赁屋居。兴到惜无钱买酒，频将冷眼看葫芦。
舟中怀都门故人诗三十绝句·其十一
作者：姚燮
朝代：清
体裁：七言绝句

一握冰壶玉气莹，解钩佩我紫兰英。社中同辈多高第，谁记空山旧石盟？
舟中怀都门故人诗三十绝句·其十七
作者：姚燮
朝代：清
体裁：七言绝句

料理词笺共药铛，碧苔小院极疏凉。可堪病影秋烟弱，尚撷桐花梦紫郎。
舟中怀都门故人诗三十绝句·其十三
作者：姚燮
朝代：清
体裁：七言绝句

胸罗元象手挥旌，狼藉丹铅万轴横。好为千秋揭蒙蔽，莫将门户竞虚名。
舟中怀都门故人诗三十绝句·其十九
作者：姚燮
朝代：清
体裁：七言绝句

弇州才调压崆峒，出塞新诗七字工。秋色过关千里碧，函陵立马挽雕弓。
舟中怀都门故人诗三十绝句·其十二
作者：姚燮
朝代：清
体裁：七言绝句

樽边伴侣散为烟，老大风情亦可怜。怅否秦淮桃叶去，蘋花水阁住渔船。
舟中怀都门故人诗三十绝句·其十五
作者：姚燮
朝代：清
体裁：七言绝句

河渠兵制了千秋，惘惘难为肉辈谋。可惜剸蛟双铁臂，只从西市佐屠牛。
舟中怀都门故人诗三十绝句·其十八
作者：姚燮
朝代：清
体裁：七言绝句

平挹西山置酒高，延陵公子兴能豪。樽边雨过凉烟散，醉睨青天舞佩刀。
舟中怀都门故人诗三十绝句·其十六
作者：姚燮
朝代：清
体裁：七言绝句

洁腑无尘抱太虚，照人朗朗玉蟾蜍。布衣蔬饭真儒者，画诺归来只读书。
舟中怀都门故人诗三十绝句·其十四
作者：姚燮
朝代：清
体裁：七言绝句

怀我曾愁风雪中，谁知一舸又飘蓬？燕山秋碧横无尽，吹过孤云似断鸿。
舟中怀都门故人诗三十绝句·其四
作者：姚燮
朝代：清
体裁：七言绝句

小僦僧庐避热车，疏帘清簟梦蘧蘧。遥知梧院无人到，枕上诗成听粥鱼。
舟中携茉莉花二盆得禁体诗十二韵
作者：姚燮
朝代：清
体裁：五言排律

闽南荔子奴，聘尔共江湖。颇慰清吟寂，相惭冷眼孤。近灯摇转怯，著水看凝无。银汞素馨魄，春绵玉雪肤。烟心愁堕泪，叶角暗卷跗。恩亦怨谁薄，人宜静者姝。夕阳多翡翠，晓帐有蜘蛛。洁影防尘惹，低颜谢露濡。宠之双韭剪，灌以八棱觚。吾久风情断，宵难雨梦俱。残姿怜褪碧，醉眼笑成朱。落尽柁楼月，一萤飞上襦。
舟中赠四子诗四章 其一 傅心芝自铭
作者：姚燮
朝代：清
体裁：古风

傅君尚涵养，事迫应之舒。萦澜动风态，意善留其馀。众议偶支绌，隅坐独默茹。谁知寸腑中，了了同明蝫。庄周论齐物，荣辱何乘除？阘茸苟不扰，闇室皆太虚。
舟中赠四子诗四章 其三 徐子舟时梁
作者：姚燮
朝代：清
体裁：古风

徐子禀殊质，荦确天闲姿。有羁讵难絷，作态故权奇。籋蹄上云栈，未肯从后驰。究其德性驯，俗相乌能知？丈夫贵见机，进退当自持。伏枥俯尻首，宁受驽钝嗤。
舟中赠四子诗四章 其二 谢铁卿铮贤
作者：姚燮
朝代：清
体裁：古风

谢客无模棱，太素抱真璞。尽日守一编，不畏两眸眊。隔筵闻酒香，其意辄腾踔。引杯出谐辞，自命古髡朔。我醉谁为醒，心清事聊浊。鷕雉方媚川，高梧自鸣鸑。
舟中赠四子诗四章 其四 范莼香樾
作者：姚燮
朝代：清
体裁：古风

范生古狷者，瑟缩同妇人。静得七弦妙，动作五绮文。春峦发晨秀，扪之无嶙峋。但有古烟气，相袅成好云。河水不竞流，天倪时露真。恬和慑群骛，我思春申君。
舟望
作者：姚燮
朝代：清
体裁：七言律诗

切烟浓柳护村扉，避浪浮萍聚岸矶。原草何心争麦长，水禽不语出荷飞。当风帆湿犹疑雨，入晚天暄渐减衣。西北残云变霞彩，东南孤岭射微晖。
舟次
作者：姚燮
朝代：清
体裁：七言绝句

疏柳横江晓气清，碧光如水向空行。眼随城上风鸦去，远见一星天际明。
舟行二绝句·其一
作者：姚燮
朝代：清
体裁：七言绝句

檞叶苍黄桕叶红，四山晚意入孤篷。遥看海上风烟色，收拾微茫一雁中。
舟行二绝句·其二
作者：姚燮
朝代：清
体裁：七言绝句

唱罢西泠杨柳枝，孤灯残梦有衾知。一川枯苇千山叶，又是疏篷听雨时。
舟行兴济道中
作者：姚燮
朝代：清
体裁：古风

火云如伞横河曲，河水熇熇不能绿。舵楼罢饭凌空阔，树荫斜矶见鸥浴。拍鸥矶上何閒閒，蝉声自在高树间。树边烟气动茆屋，屋外疏花摇水田。隔烟乱棘如初筱，翠尽湖光出明皎。行帆转屋向湖去，绕屋飞来有孤鸟。鸟飞过水投树中，树叶槭槭天初风。风吹到船荡衣袂，衣纹水影相瀜瀜。微吟振水水声远，吟罢听蝉声渐断。残云照水转生碧，斜日当船忽含晚。日落未落月上樯，停船树底风益凉。鸥都散尽蝉都寂，但见流萤数点光。
舟行兴济道中
作者：姚燮
朝代：清

火云如伞横河曲，河水熇熇不能绿。舵楼罢饭凌空阔，树荫斜矶见鸥浴。拍鸥矶上何闲闲，蝉声自在高树间。树边烟气动茅屋，屋外疏花摇水田。隔烟乱棘如初筱，翠尽湖光出明皎。行帆转屋向湖去，绕屋飞来有孤鸟。鸟飞过水投树中，树叶槭槭天初风。风吹到船荡衣袂，衣纹水影相瀜瀜。微吟振水水声远，吟罢听蝉声渐断。残云照水转生碧，斜日当船忽含烟。日落未落月上樯，停船树底风益凉。鸥都散尽蝉都寂，但见流萤数点光。
舟行多蓼花
作者：姚燮
朝代：清
体裁：七言律诗

溆曲多横钓者矶，江湖酒梦到秋微。晓岚暗为添赪黛，断露飘来上薄衣。菰叶一边明水阁，蜻蛉小立怨斜晖。岂无戢戢閒庭种，不与鸥依与燕依。
舟行杂诗十章·其一
作者：姚燮
朝代：清
体裁：五言律诗

初日下菰树，高帘顾渚楼。水乡春入画，天霁卧堪游。浦远思芳草，沙明有去鸥。舟人慰行客，傍笛试吴讴。
舟行杂诗十章·其七
作者：姚燮
朝代：清
体裁：五言律诗

芳草不解事，青青照客衣。美人老颜色，钓者自苔矶。惜别泪犹在，搴春情已违。夜来苕上梦，只向越东归。
舟行杂诗十章·其三
作者：姚燮
朝代：清
体裁：五言律诗

晚炊三白米，青鳜入羹鲜。残味分童饱，微醺约睡缘。江云横漠漠，水鸟去翩翩。小泊招渔话，尘心一澹然。
舟行杂诗十章·其九
作者：姚燮
朝代：清
体裁：五言律诗

读句思周密，同袍得孔融。悬篝筹画格，递雁伫诗筒。古竹萧萧岸，轻寒恻恻风。好山入愁酌，随地感飞蓬。
舟行杂诗十章·其二
作者：姚燮
朝代：清
体裁：五言律诗

桃花西塞色，红过岘山村。明渌晓相媚，春霞晚有痕。橛头香匝幕，水尾簖通门。堕露忽沾袖，残英还入樽。
舟行杂诗十章·其五
作者：姚燮
朝代：清
体裁：五言律诗

西北帆樯下，东南塔树浮。望云天入海，划界地分流。夕泊趋龙角，晨征戒石尤。凄凄江上客，泛泛水中沤。
舟行杂诗十章·其八
作者：姚燮
朝代：清
体裁：五言律诗

春水樱桃涨，斜通八尺湖。藕塘鸂�浴，柳市女郎沽。晓色侵残月，东风长旧芜。邑侯门第改，何处觅泾梧？
舟行杂诗十章·其六
作者：姚燮
朝代：清
体裁：五言律诗

新市接连市，人家压市居。补粮桑有税，相水妇能渔。甘壤平阡拓，冲流曲荡储。武源称利薮，谁读利民书？
舟行杂诗十章·其十
作者：姚燮
朝代：清
体裁：五言律诗

晨鸡喔喔鸣，破雾过江城。花暗重楼合，桥回四埭平。渐开湖岸阔，早有荻芦声。初日楞伽色，胥关树与明。
舟行杂诗十章·其四
作者：姚燮
朝代：清
体裁：五言律诗

风过菜花香，柳枝踠地长。麦田低与绿，斜日嫩分黄。待饲篱牛伏，迎暄社燕忙。箬川联上下，道是古仙乡。
舟过焦山下
作者：姚燮
朝代：清
体裁：七言律诗

绝堑天开午日冥，西风无恙下吴舲。缠山万柳交髡绿，夺隘空江拓大青。南楚关河霜雁指，上方钟梵水龙听。底须檄借茅仙鹤，梦撷朱华看浴星。
艳歌何尝行
作者：姚燮
朝代：清
体裁：古风

双白鹄，飞翩跹。其羽皓以洁，顾影交相怜。西邻窈窕女，颜色桃李娇。晨飔吹幕，芳情与摇。大姊为厮养卒妇，二姊嫁淮南王。日织一绢不糊口，朱门自煌煌。青骢马，八尺高，马上公子金缕袍。昨日相逢大道侧，衣不蔽肤面菜色。乌兔代谢，可以一日知百年。下有黄土，上有苍天。衣裳在笥，五綵鸳鸯襦，出门升车还下车。黄沙漠漠，太山为墟。遨游六合，洞无尘思。斟酌元化，千秋万岁如婴儿。
芟乱竹
作者：姚燮
朝代：清
体裁：五言律诗

寻花怜蝶碍，扫叶厌童嗔。斩尔葛藤扰，还君清净身。从今延早月，倘可倚佳人。好笋明年出，分篁去庇邻。
花之寺看海棠歌
作者：姚燮
朝代：清
体裁：古风

佛国之天琉璃云，明翠荡作春栀芬。九螭吐沫变虹色，孔雀下飐银泥裙。千寻大树松皮古，石叟髯苍与撑拄。静看落日万楼台，多少钗鬟泣秋雨。凤城八扇晨旭开，锦鞯珠勒骄龙騋。宰官共赴象王会，但有欢喜无悲哀。堕红堆叠数寸厚，彯烟染袖成玫瑰。惜无玉剪一双燕，软縠祇与东风裁。年年花时去乡里，如此名花看有几？未经旸谷撷扶桑，犹道精华在桃李。联樽上座豪客多，叉手閒庭吾独哦。孤心迥绝照花外，万笏青山垂薜萝。疏钟一击四廊悄，金缕歌声尚�袅。浓春醉尽蝴蝶魂，决眦长空下孤鸟。今宵明月芦沟悬，我还以梦来周旋。铺之八尺龙须席，坐与臞僧品石泉。
花心动·梅意和高竹屋韵
作者：姚燮
朝代：清
体裁：词

雨过寒深，觅苍苔、霏霏暮烟沉湿。独立悄然，撩我低徊，逗到春心帘额。玉樽待赴新欢约，又谁感、江南曾别。似姑射、含波欲盼，敛愁微怯。多少亭台妙格。但点上些香，已堪清绝。昨夕二分，今日三分，深浅晓风须识。怕惊罗帐魂娇小，听枝头、青禽啼歇。待开遍，明宵未应无月。
花朝忆梦图太守悼亡作也绝句四章用元倡韵·其一
作者：姚燮
朝代：清
体裁：七言绝句

奉倩伤春骨易消，情天难索旧韦箫。茸茸暮雨生愁绿，佳节人间又一朝。
花朝忆梦图太守悼亡作也绝句四章用元倡韵·其三
作者：姚燮
朝代：清
体裁：七言绝句

重倚阑干昔倚痕，大江如睡柳都昏。昏昏柳外颓阳色，直接青芜到墓门。
花朝忆梦图太守悼亡作也绝句四章用元倡韵·其二
作者：姚燮
朝代：清
体裁：七言绝句

飘烟去速梦来迟，凄绝香阴检药时。桃李但从蝴蝶媚，一竿瘦竹是心知。
花朝忆梦图太守悼亡作也绝句四章用元倡韵·其四
作者：姚燮
朝代：清
体裁：七言绝句

梦已三年不梦春，春归已旧泪犹新。有愁怕对安仁说，我亦西风感鬓人。
花燉儿谣
作者：姚燮
朝代：清
体裁：古风

花燉儿，无人栖。青青野麦墙屋齐，白日烟断鸺鹠啼。
花窖曲
作者：姚燮
朝代：清
体裁：古风

九枝明灯匝花窖，青白虫珠打乌帽。樱桃煖幛屏一重，翡翠香签鼓三报。曲云满檐华月罩，酒热喧迎美人到。美人骑马妆闹蛾，马前蝴蝶穿如梭。绣裙低剪地愁碧，明睩仰睇天横波。楼台春沈无玉柯，暗澜绕腕奔黄河。壁上情筝素丝缺，怀中怨草红心多。美人能歌不肯歌，客有黄金携奈何。就中年少凉州客，金尽长安豪不得。照鼻螺杯搜酒魂，掣袖鸾刀琢冰魄。手提瑶琴猛一掷，万絮狂飞过茵席。未听漏促五更夕，已警鸦啼四天白。可怜幺凤好羽毛，脱祸重笯无六翮。南朝子夜翻变声，北山嵯峨燕脂倾。鸳鸯无腑钱无灵，欲界那得沙填平？我闻为谱花窖曲，东巷方营阿娇屋。愿㕙能雌鸨能育，更愿鸧鹒长肥肉。
花草合幅为朱熊题
作者：姚燮
朝代：清
体裁：古风

苕水长房吾旧友，海红点染曼陀手，玉茗仙人佩华绶。缦翁风骨老益苍，为余曾写姑射妆，此笔亦似忘庵王。休文用笔主瘦劲，纸帐纤魂摄明靓，折腰哆口岂其病？小海胎息南田翁，倾朱调粉无不工。双蓓弹指重台红，玉环浅笑宜春风。子祥亦是萟林妙，手割苍云来鹤峤，青凤灵符逊奇峭。梦泉六法素高洁，千金宝此五龙玦。物得所主等绰楔，我为题诗补其缺。
花蝶犯·偶检旧赠媚波楼南部十字合风蝶卖花二令倚成此解
作者：姚燮
朝代：清
体裁：词

蛱蝶红麸枕，鸳鸯碧钿车。铜镮十二绿周遮。只种酸心梅子树，不种枇杷。南部三株媚，东风百合花。那时听梦倚琵琶。听到一声肠不断，清泪弹些。
芳草渡·登吴江城楼
作者：姚燮
朝代：清
体裁：词

春潮落，晚山低。高楼外，几船归。迢迢渔唱出斜晖。沙岸白，烟草绿，暝禽飞。杨花乱。愁鬓短。天际乡云目断。芳事尽，客心非。今宵梦，明日路，大江西。
芽豆
作者：姚燮
朝代：清
体裁：古风

沃之沙井浆，熩以蘸石蒲。得气自酝酿，托生谢泥涂。鹦勾翠爪玉，蚌剖黄胎珠。分荚极琐细，出漉何纤腴。滑膏水莼尾，嫩甲山䪥须。谁还拟清白，莫笑无根株。
苕叶二章·其一
作者：姚燮
朝代：清
体裁：七言律诗

苕叶江南剪剪青，疏灯楼阁梦疏星。云明绮段和花织，玉腻春簧隔燕听。好束娟魂怜翡翠，未�弱翅怨蜻蝏。箔阴不借梧桐密，密护翾风有画屏。
苕叶二章·其二
作者：姚燮
朝代：清
体裁：七言律诗

柳丝短短雨丝长，荷气濛濛水气香。乍可轻云漂影过，肯无痴蝶搅眠狂。病年种药宜瑶草，警袂招风是玉珰。百和迭迷皆弃粕，骚心如蕙独含芳。
苕叶二章题秦比部芝庭听泉图即送其南归二章·其一
作者：姚燮
朝代：清
体裁：七言律诗

冻合云沙万籁枯，元黄匝野肃雕狐。人违乡里须眉改，春到微茫草木苏。只感天涯良友别，未愁梦里旧园芜。朅来我亦思仙隐，海上壶山半有无。
苦郁
作者：姚燮
朝代：清
体裁：七言律诗

苦郁牢愁向酒杯，怕看落日避登台。寒风彻夜催秋尽，落叶奔空误雨来。身世频遭孤雁怨，文章枉受众蝇猜。长匏有柄原疣赘，柏老空山亦废材。
范公湖看荷花
作者：姚燮
朝代：清
体裁：古风

湖山照翠眉娟娟，湖风曳柳青可怜。柳丝袅袅垂湖烟，烟外亭亭开白莲。莲花自开还自落，莲叶深深翡翠宿。清晓疑秋雨痕白，前夜无人月华绿。湖边村女来浣纱，岸上行人自看花。花姿人影波心竞，侧叶交如团扇遮。残花飘满桥西路，翡翠翩翩过桥去。杨柳当门是妾家，今日飘花昨飞絮。
茉莉
作者：姚燮
朝代：清
体裁：五言律诗

六月含章殿，何来点额梅？结烟怜小串，贮露怨深胎。堕粉携镫拾，纤蜂索袖猜。画楼天汉近，听曲夜时来。
茌平旅夕闻歌
作者：姚燮
朝代：清
体裁：古风

去年杨柳萦客衣，露香成幄黄鹂飞。今年复向柳边住，侧侧轻鸦掠烟去。去年柳叶垂青鬓，今年柳花如白头。春云摇荡春波流，春归荏冉安能留？斜月下窗户，微风吹白纻。谁家儿女年十五，隔幕琵琶弄幽语。城头鼕鼕谯鼓声，巷鸡喔喔村犬鸣。危弦搀杂不可听，若掩若抑伤我情。夜光如水天星明，照见楼上花冥冥。花开亦已落，柳老无新枝。得乐且乐今其时，葡桃泛泛双屈卮。劝君慢唱金缕曲，为我一奏长相思。
草
作者：姚燮
朝代：清
体裁：五言律诗

山川春梦里，之子正雏年。颇恨碧天远，频疑翠袖蔫。屐痕深著露，马影澹生烟。缬得醉眸暗，飘魂愁杜鹃。
莫愁乐
作者：姚燮
朝代：清
体裁：五言绝句

江上山青青，不断如侬情。含泪无一语，拈带看欢行。
莲花棚所见者
作者：姚燮
朝代：清
体裁：古风

窄领短后衣，口作吴音操。独立人丛中，手掣胸前刀。十年寻所仇，腰缠索已罄。饿死不得归，全家有同命。白发谁家翁，授以一贯钱。俯首指下地，仰首指上天。蒲伏三叩翁，泪下如湍泉。未肯道姓名，携钱别翁去。青青百步间，郁郁大槐树。以刀击树根，堕枝满当路。
莲郎曲
作者：姚燮
朝代：清
体裁：古风

烟心月动梨花飞，东风撩乱胡蝶衣。素辉如雪洒寒色，罘罳射影生涟漪。阿莲玉质年方弱，燕子身轻善回掠。姽婳军容效洗梁，管腻弦柔不能缚。钲鼙飒沓绸杠开，莲郎结束登场来。销金阘戟绿沈甲，翻身落鹞惊龙媒。楮花剪紫低垂鬓，故倚雕鞍作娇困。可怜广座千人心，摄入横波春一寸。忽张锦陈交两军，迷离五色盘奇云。云为衣带雨为汗，郁之尘气皆奇芬。花儿秦昵称能武，未必当时艳如许。柳阴日堕早收场，犹若虚空挟飞舞。群莺絮语声如簧，不差累黍争羽商。独删常格制偏胜，眼中侪辈谁能颃？技虽神妙终何补，应悔声名饵辛苦。花前劳汝酒一杯，若感深情致愁怃。蓟门雨过沙草青，羸车笑我九市行。惜无伯玉四弦在，赚人来�梁州声。卿乎卿乎尔自惜，逐渐歌台换尊席。旧日何戡半老苍，几见黄金铸颜色？
莺
作者：姚燮
朝代：清
体裁：七言律诗

软语缫春春梦幽，东风着体比棉柔。诗人爱尔逾歌女，芳树谁家近画楼？晼晚心情禁不得，艳阳时节短难留。底须劳攘忘微命，城上乌鸦已白头。
菉葭浜
作者：姚燮
朝代：清
体裁：五言律诗

天远出高柯，潮回走乱荷。暗霜凉气紧，残蟀断声多。峭梦摩群壑，閒渔听独哦。依灯吾鬓在，末路惜蹉跎。
菩萨蛮
作者：姚燮
朝代：清
体裁：词

云阴吹得山山动。烟痕压得帆帆重。江南更冥冥。暮潮流去声。云消山梦醒。烟敛江容净。杨柳一丝丝。回风弄晚姿。
菩萨蛮
作者：姚燮
朝代：清
体裁：词

依依人语花云叠。凤钿堕响回停屧。瘦影可怜妆。一枝秋海棠。昨宵凉思阔。坐梦楼西月。月好怯风尖。捲帘还下帘。
菩萨蛮
作者：姚燮
朝代：清
体裁：词

十三弦子银筝脆。十三管子银簧媚。楼影剪凉波，绿云天际多。纤鸾摇翠羽。人倚风灯语。冷碧唾兰纱。烟丝斜罥花。
菩萨蛮·冬至日晓起
作者：姚燮
朝代：清
体裁：词

五更帘幕收残雨。翠翎画鹊枝头语。初日弄春姿。隔烟梅已知。梦痕衾上浅。乡树东南远。晓阁起梳鬟。那人寒不寒。
菩萨蛮·水晶瓜
作者：姚燮
朝代：清
体裁：词

玻璃屏角初回梦。西邻碧玉银槃送。彻底惹心怜。粉花霏齿寒。那时消薄醉。画阁天如水。敛袖拜河星。风香逗语声。
菩萨蛮·浮碧屿
作者：姚燮
朝代：清
体裁：词

一漪寒翠湖云叠。青山有影斜来接。疏柳响烟声。钓船三五横。夜凉蘋叶吐。风细闻鸥语。月午碧濛濛。更无人住中。
菩萨蛮·送小谱之武林
作者：姚燮
朝代：清
体裁：词

东风眼底帆如剪。楼心飞梦钱塘远。龛赭两山门。春潮月一痕。玉骢油碧幰。往事空肠断。唱我柳枝歌。六桥愁影多。
菩萨蛮·题秋边罢猎图
作者：姚燮
朝代：清
体裁：词

篥声如雨芜烟卷。银蹄迅兔雕翎转。天夕代云高。西风落雁毛。妓台吹画柳。葡酪香倾斗。敕勒唱琵琶。牛半下远沙。
萤
作者：姚燮
朝代：清
体裁：五言律诗

水阁无星夜，星星动夜芒。乱萍愁急雨，团扇感流光。乍可疏帘静，能知薄袖凉。玉钩隋苑路，燐火自荒荒。
落照
作者：姚燮
朝代：清
体裁：五言律诗

落照不在水，苍然向远枝。澹芬收野气，静盼析云姿。滃滃山先夕，漻漻天作漪。芙蓉开未尽，侧影媚吾卮。
落花时
作者：姚燮
朝代：清
体裁：词

疏灯隐隐柳丝摇。楼近人遥。春愁着意知深浅，恐难掩、两眉梢。东风江上茫茫路，吹雨添潮。便□流得残红去，莫流向、谢娘桥。
葑门水亭观荷四章·其一
作者：姚燮
朝代：清
体裁：七言律诗

避暑陂塘晓放舟，藕田十顷足勾留。深含秋意难为月，低抹云痕不到楼。万叶凉纨人却扇，一生清梦我惭鸥。移桡喜傍渔台住，坐与儿童试钓钩。
葑门水亭观荷四章·其三
作者：姚燮
朝代：清
体裁：七言律诗

一镜晴漪漾软罗，倾脂莫问旧时河。横桥断处沽帘出，画阁明边鬓影多。可惜鸳鸯无次第，尽渠杨柳自婆娑。罗裳窣窣谁家子，置簟蘋阴枕绿哦。
葑门水亭观荷四章·其二
作者：姚燮
朝代：清
体裁：七言律诗

锦帆夜宴忆西施，红屧宫人踏桨迟。细骨难扶生恐醉，薄铅易褪可怜姿。暗将宿露收茶铫，略有微波汎瑟丝。舞袖何从徵白纻，且庖银鲙坐芳卮。
葑门水亭观荷四章·其四
作者：姚燮
朝代：清
体裁：七言律诗

碧城上界住宜仙，那得微之话水天？菱汊鸣榔三妇曲，花觚递酒六娘船。疏烟静箔捎孤翠，暮日遥山送一蝉。小醉添衣归亦好，香风如栉玉垂舷。
葛仙公升天作
作者：姚燮
朝代：清
体裁：古风

一诚糜金石，大造失其权。以蜕还所生，以灵还所天。所生不外天，悲乐遂相缘。未闻堕瓮残，作瓦能复全。山河有倾坏，悯尔魂沄沄。罗网布九重，蝼蚁安能穿？冰雪有太和，其气春因温。如尔畏葸多，六月犹严寒。仆今谢尔去，去亦不尔捐。富贵扬声名，灰冷难求烟。閒云迭衣狗，元象劳刻镌。娇花当露晨，借色非真鲜。斯言尔佩之，待尔昆陵颠。昆陵腴肉芝，吾敢矜独餐？
董乐閒山鼯啮果图长卷
作者：姚燮
朝代：清
体裁：古风

蒜脑冲玉朱栾金，越骆菌小焦子馨。一鼯碧眦凝日精，下者神瞩星胆荧。旁䔫疑䔇疑䕦菁，稚龙斗角崖蜜倾。五技钩瓜田鼢迎，蜜罗飞穰葱绮晶，辣云纠色蹲鸱并。三鼯嬲聚毛发鬡，涎眼但注梨花醽。海梧鸡橘堆零星，驼蹄紫脱真珠莹。何来狡种黄栗鼪，播弄羌核如丸铃。其一侧抱茄臂轻，的篷覆翠空连璎。��磊砢黄瓤盛，藈姑蕨攗旁纵横。脱然飞蠝如猩猩，敛翅出叶窥珑玲。琐琐醋醋嵌锦屏，土拨仅解馋房陵。双跳竹䶉非�鼮，偏怡狮乳来洞庭。落苏紫熟蛾眉娉，胭脂汁满苍玉瓶。长鬈貂子幻五灵，剽掠游戏或嚘嘤。或抛狗虱缘櫅争，或爱榛栗山樆青。更罗华綵错绣绷，豆碧药绀桐子赪。冬畦秋圃按农经，芗萁菈�补释名。一鼲一鼹具硕形，凫茈葄实供击抨。六棱牛奶悬丹罂，千年褐子可长生。四鼯在后益矫勍，籋干能作虚空行。是谁体物工创营，花溪逸老搴华英。乐閒跌宕师法承，以笔划渭墨扫泾。心垆铸象辟洞冥，群孳手抚还句萌。我读此卷怡我情，聊演诗疋赓韶韺。
董观察丈国华以余卷中答黄广文钊韵作诗见贻依韵酬之
作者：姚燮
朝代：清
体裁：古风

末学愧�陋，敢于声名争？沈湎六义中，聊用抒平生。太华玉掌寒，莲露高风倾。到地香霏霏，散作春烟轻。援此喻公诗，元素相鍊烹。始知白战手，能挥蛮触兵。余诗免唾拾，亦愿刊凡英。何期深蕙丛，来照孤花晶。佛天曼陀罗，霱采冠上清。俯视鹏所游，九万非阔程。由旬量乌兔，左右悬轮形。惜彼四大洲，历劫终盲盲。性以道为辅，气乃理之萌。初辨慎经纬，久化徵合并。象外超超箸，太上非非情。千虑喜一得，百绪归寸萦。吁嗟此道衰，大壤喧蝇虻。纷尔习恒态，居然操奇赢。炬燹未能遍，与公同郁怦。抱魂菂心坐，蹑足屏眉行。辔御上厩马，钟铿明堂鲸。永固铁围山，无坏金墉城。共持混沌帚，快扫乾坤冥。
董鋆上元夜招同人饮
作者：姚燮
朝代：清
体裁：七言律诗

群公萧雅似春篁，厕以癯梅傲不妨。昔夜琴樽成古夕，醉中天地有回阳。繁灯转壁撩人影，剩雨当檐洗月光。莫漫随欢携羯鼓，去催邻社闹蛾妆。
董鋆招同董攽阮训张培基饮城北寓馆醉后论诗并议续枕湖旧社诗以代约
作者：姚燮
朝代：清
体裁：古风

江云渟作寒水光，渟渟照我衣袂凉。市门初火接残日，城闉落木吹微霜。董君置酒集佳客，客皆诗者吾与将。绿萝吹幕烛华短，西风老矣方夜长。近吾以病眤诗酒，薄醉差可吟亦强。袒衣弄影飐须发，影在素壁同霓翔。时十万户各梦息，不息惟饮惟斯堂。斯堂斯人有斯夕，菊亦含露来媚芳。菊边柳疏烟漠漠，隔烟山迥天苍苍。苍然天色接湖气，雁声递过芙蓉塘。座有老董辞忽狂，气可吞虎髯戟张。几于斗室置六合，未睹门外皆浑茫。嗣宗谐笑抵悲哭，摘缨舞槊骄排当。主人羞默等处女，特以柔冶摧劲刚。茂先袖手踞筵角，心则了了神故佯。鲰生未敢厕旁议，就所伸屈聊抑扬。大抵胸次各有郁，必不得已为慨慷。安知爱恋一寸翼，集琐而沸皆蜩螗。颇思湖上昔时社，列舆迭霸桓文庄。雕戈犀甲十四队，格战谁惜头颅创？王周一替众侯解，魏韩割裂齐楚亡。及今寖微不可复，转令感旧吁乎伤。美人籥翟空西方，禾麦既偃馀苞稂。宜哉泗上牧牛子，多思赤手摩芒砀。我虽邾莒最孱国，犹愿执戟驱前行。奈何按骑不踊跃，徒悬大鼓相击镗。出门仰睹中霄潢，驱来乱翳如群羊。文星失照十年屋，沧海已有千尺桑。今宵良会足遥继，毋谓乌合思隼飏。倘遵约法等萧相，讵愁阻驾来臧仓？明朝十月春小阳，乾坤递入梅花香。好吹温煦补凄洌，子有琴筑吾瑟簧。和平导使乖戾忘，致尔福寿增无量。不然止蹶行踉跄，暮随归鸟朝随旸。枉张大口恣餔啜，彼博奕者犹足强。谈兵吓鬼鬼未怕，已先笑杀邻妪盲。
蒋熊二君同钱生恽生饯余城西酒垆醉歌留别
作者：姚燮
朝代：清
体裁：古风

与君寻欢日饮酒，颇道欢樽聚能久。寻常此酒开此筵，不信明朝竟难有。明朝有酒还坐筵，坐中无我当不欢。今朝坐中尚有我，已使君泪流如泉。薄雨霏衫庭拂烟，杨柳丝丝高过肩。八廊画烛一齐上，廊东玉管廊西弦。谁知十百燕莺里，匿有四五枯声猿。燕莺那识猿苦哀，低歌曼唱交徘徊。钱生亦能歌，为我一字千折回。恽生亦能唱，为我一咽千恻摧。蒋君击箸促繁节，熊君起立而掷杯。使我浩然叹喟不自主，群来揭幕相疑猜。禾黍关山夏已尽，秋翳横天乱雕隼。一行动作经年别，一哭真难此时忍。管声如蟀弦如蛩，绕座还来助凄紧。未别且弗哭，有酒当饮之。劝我以醉何敢辞，君还听我前致词。西夷扰乱南海陲，吾城百里呼吸危。父母兄弟妻子离散不可料，此行生死吾安知？果能经年而别复相见，仍当与君欢笑来酌青玻瓈。不能与君重酌青玻瓈，当筵短短一寸烛，黄金千万难换移。何不倍其欢乐似前夕，于此飘沙落木之夜少驻春颜颓，不闻鸡唱还毋归。
蒙村舟次二章·其一
作者：姚燮
朝代：清
体裁：七言律诗

水气香翻风气温，水云风树接遥村。云容借日变霞色，树影入波成藻痕。烟杪乱帆鸿引路，岸傍孤店苇编门。此身恍置苕南道，只少肥鲈佐酒尊。
蒙村舟次二章·其二
作者：姚燮
朝代：清
体裁：七言律诗

忽引凉飔晚暑消，一蝉空际语寥寥。天当尽处山横线，河到平边麦共潮。去且弄船浮溟渤，昨犹倚枕梦尘嚣。津门近已无鹃宿，不管春光过柳条。
蓟门四章·其一
作者：姚燮
朝代：清
体裁：古风

蓟门郁巍巍，中有千丈台。台高见千里，朔色三边来。城马齧枯草，悲啸云为颓。入夏尚腊色，寒风莽盘回。凝之可冰阜，散之成土灰。以吾揽造物，恻恻相与哀。
蓟门四章·其三
作者：姚燮
朝代：清
体裁：古风

高堂方坐筵，门外已月落。冥隅外见闻，乃平悲与乐。谁家盛歌舞，华灯灿绣幕。明日过其地，花尽雨昏漠。佩钩感青朽，怡然引孤酌。一醉爽心神，逍遥太虚鹤。
蓟门四章·其二
作者：姚燮
朝代：清
体裁：古风

昆吾淬秋水，咄咄光逼人。愿为饮血死，安能屈其身。侠士以气抗，志士以气伸。劲木能禦风，摇荡怜白云。长河与大海，水一流则分。河水可决塞，海水常浑沄。
蓟门四章·其四
作者：姚燮
朝代：清
体裁：古风

九逵拓平阔，不禁跛驴行。过轮汹云势，叱避知何情。丈夫难自白，降为仆者轻。何况车中子，眉目骄所成。读书不济贱，荣贵能袭名。我将投荒山，而为菟裘营。
蔡光禄蕙清竹屋对床图
作者：姚燮
朝代：清
体裁：七言律诗

远道归来卧旧庐，可怜梦似客中孤。昔年荒榻一檠在，入夜悲风万竹呼。瘴海云昏惟断雁，冰天月晓复啼乌。应知悔煞轻离别，枕上吟心共泪枯。
薄晴
作者：姚燮
朝代：清
体裁：五言律诗

花色夺烟明，竹香浮梦清。生憎帘黯黯，微隔睐盈盈。静晓宽閒酌，和天养薄晴。尽渠风过牖，拂落鸟雏声。
薄暮抵西陵
作者：姚燮
朝代：清
体裁：五言律诗

港窄树摇雪，船轻水碾云。山川都在梦，天海不能分。阔绝空烟杪，犹馀一雁闻。城楼催暮角，闪地出斜曛。
薄暮自小榭泛舟至北渡宿延青楼
作者：姚燮
朝代：清
体裁：古风

乱岛森连营，大峡束门户。风崖纳潮激之吐，野喊声中万搥鼓。天霞一划中水分，海客驶舵如驶轮。衣裾五色交缤纷，千叶百叶华旓云。回岩倒折暗木俯，蒸起苍烟欲为雨。眼明南岸一角城，高下山灯入渔浦。迎潮送潮渔唱多，山灯岚翠渔灯波。渔灯山灯错星点，汊流十里开银河。此外溟濛浮六宇，籁合高穹有人语。残年独客依片篷，万里孤身漂一黍。斯时郡县方撤兵，夜气遥指东南清。纷纷雁鹜过天杪，去傍千章郭树青。郭树青青覆吾屋，屋角寒篝动疏绿。遥知怨女梦羁人，梦我沙遥抱鸥宿。沙鸥拍拍沙气黄，此夕羁人不梦乡。梦撷芙蓉鳌背坐，飞随朱鸟向扶桑。
薄林
作者：姚燮
朝代：清
体裁：五言律诗

薄林霜槭槭，一岫恋灯光。独栅孤衾屋，白云东海乡。寸心争夜短，驰梦与鸿翔。卜隐堪邻狖，抱衣吾亦将。
薄醉
作者：姚燮
朝代：清
体裁：五言律诗

力防沈湎祸，聊以养天韬。静境得春悦，幽情含古骚。笛催青雁起，目极碧云高。颇爱风过柳，微知露湿袍。
薄醺
作者：姚燮
朝代：清
体裁：五言律诗

雨渍樱桃润，燕雏来踏枝。花轻松蝶气，筱短接蛛丝。静镜宜山媚，深苔有屐知。薄醺聊倚槛，初日上迟迟。
薄霰
作者：姚燮
朝代：清
体裁：古风

薄霰洒洒如散尘，拥裘晓步寒江漘。群林黯惨生古色，独鹗凌厉无倦神。人心静与俟时化，天倪力欲回阳春。且谋浅醉借暄意，瓮醪虽浊聊逡巡。
薙后庭草
作者：姚燮
朝代：清
体裁：古风

处事尚姑息，讵足同远谋？纵尔芜满田，得锄吾能耰。后庭隙地卑，缭之低垣幽。乱草遍延蔓，殃及窗户修。但供恶虫匿，时来病鸟投。秽污不痛除，清明逝焉求？欲防牙蘖萌，务绝根株留。敢仗雨露滋，气掩佳木稠。凿稗不偏产，我难天心尤。因循而养奸，斯贻包茅羞。西邻有独松，迥影卓谁俦？庶使净地风，一拓空山秋。
藤萝境
作者：姚燮
朝代：清
体裁：七言律诗

北厓线路拨虹寻，薄有岚光动素襟。宅涧为家猿狎妇，倚松作壁客悬琴。啼鸠天气夕未夕，贮月楼台深复深。石缝孤花红一帚，睇烟独抱屈骚心。
虎丘寺阁
作者：姚燮
朝代：清
体裁：七言律诗

海涌峰回敞碧堂，画帘高卷一倾觞。四山楼阁沈花雾，万里江天去夕阳。作赋吴均工托感，远游王粲易思乡。强持残醉寻归路，已听钟声落上方。
虎跑泉
作者：姚燮
朝代：清
体裁：古风

狮王养真乳，冥有天神监。倒影仙姥岑，瘦骨青巉巉。石廊分茶寮，障日多古杉。落眼深碧中，皎如明月嵌。至澄不受砂，其气堪涤凡。岂同世味浊，往往分酸咸。仰邀南岳灵，香界开华严。惊寒夜逃狖，罢汲朝饮羬。我来略试唇，洌疑冰雪搀。安得越手纤，用濯吴纻衫。
虎邱山楼纳凉与高文学敏谈诗戏作
作者：姚燮
朝代：清
体裁：古风

名山坐拥华贵气，直使南朝惭俗丽。湖田百顷十万荷，烟外微窥一仙髻。茗香未静风香来，茗底帘痕绿摇曳。翩然独燕捎影过，乍可游丝堕空际。袖中携得船山诗，辗转吟哦厌粗厉。剔翎倒挂非凤姿，涎面横陈同蜡味。文章要有元气包，那及零星数金币？有翁红舄真老狐，祸魅翩翩佳子弟。颇訾侍御称轶才，竟肯输心受蒙蔽。当时并驾洪与黄，赤手持镃创门第。陶园恣肆惜抱醇，背面同为尹邢避。挶泥九丈方出金，一发千钧藉牢系。朅来如宋如彭吴，差许追陪两庑祭。千秋诗狱疑案多，甫白重生亦难吏。使君脱不嫌我狂，喋喋何辞吾舌敝。天下人才今数谁，能为升平作祥器。朱丝疏越鲜共弹，恐有佳人默流涕。高君对我为解颜，手展罗纨拂窗翳。猛警空钟大泽回，渐听繁弦画船逝。君去拾兰吾采蕙，一寸骚心含古媚。明朝置酒来续谈，当礼楞严忏嗔恚。
虞美人
作者：姚燮
朝代：清
体裁：词

晶天夕雪飘兰素。帘押双珊互。梅阴瘦翠唤凉魂。夜半愁回、香月上斜门。衾鸾弹满瑶珧泪。梦尾痴云碎。肉红新剪鬓边貂。醉倚琅玕、七孔漏春娇。
虞美人·春闺回文
作者：姚燮
朝代：清
体裁：词

钩帘挂月春宵半。醒梦楼归燕。晚风花落惹愁闲。剩得麝煤香碎飐炉山。歌声一啭娇云隔。断恨罗衫结。缕金鸳绣络双珠。彩袖薄回鸾镜晓鬟梳。
虞美人·秋闺回文
作者：姚燮
朝代：清
体裁：词

残声雁远江横月。恨似山眉结。断烟屏隔泪珠弹。烛傍碎梧风叶响珊珊。凉初枕倚愁边梦。甚说香篝凤。水沉帘锁露花霏。静夜诉谁幽怨比蛩啼。
虞美人·艳体
作者：姚燮
朝代：清
体裁：词

樱桃花梦揉攕白。粉阁瑶笙夕。屏山剪月杪绡笼。烛气丝丝、袅上鬓烟松。两痕愁影眉峰锁。小睡红麸妥。塌弹莲火觅蝉钿。吹到镜波、如雪冷生肩。
虞美人·虞美人草
作者：姚燮
朝代：清
体裁：词

明妃芜草湘妃竹。一样春时绿。褒斜山色半烟霾，剩有江东猎骑、踏青来。金戈玉帐俱黄土。犹解婆娑舞。莫将哀怨化红心，卅六未央宫殿、月轮沉。
蜀山渡
作者：姚燮
朝代：清
体裁：古风

移舟泊纡岸，散步循平矶。荒林隐茅屋，势与陂涧欹。吠犬向人踔，篱荭含晓滋。少憩坐临槛，材姥蓬发炊。索茗苦味涩，渴甚焉敢辞？所幸足遐领，翛爽皆生机。层峦豁遥黛，朗朗如列眉。水阴上微歙，木蔼深难窥。回帆影倏动，孤鸟惊高飞。嗟余海滨士，频年中道驰。浮瓠信无定，托萍忽在兹。尘心局幽侧，愧与江湖期。
蜈蚣潭
作者：姚燮
朝代：清
体裁：古风

上摩乌坑梯，下钤鹭鹚口。天厜彫暍阳，地亹狎元斗。阴林不受风，冻雾结弥厚。黯黮悬蛇胎，石剑怒横剖。吸贮蚯蚓浆，极力避清浏。岂我为夔魖，照之面蓝丑。神物或内监，障为万山蔀。谁虞闇处深，终难免蒙垢。
蝉
作者：姚燮
朝代：清
体裁：五言律诗

过雨碧天高，西风一茧缫。深林人小立，万象炯难逃。秋气衣先得，尘心尔未胶。十年身入世，瘏口悔焦劳。
蝙蝠洞
作者：姚燮
朝代：清
体裁：古风

地肺劖深穴，石鼻滃奇云。凡迹阻不到，榛莽高于人。排虚叩元碧，古气槃幽昏。天地自小有，日月无汉秦。伏翼感仙去，脱翅如车轮。灵物信难缚，孤窟空千春。残阳在危树，下射砂鳞鳞。服饵容有法，避兹谢俗尘。往招太古叟，蹑雾游昆崙。
蝶恋花·晚春客感
作者：姚燮
朝代：清
体裁：词

黯黯邮程千里度。山店听风，水驿还听雨。雨送江潮人不住。销魂最是垂杨渡。冉冉年华三月暮。尽夜飘花，终日还飘絮。絮满天涯春又去。伤心最是啼鹃路。
蝶恋花·画船听雨图，用次柳自题韵。
作者：姚燮
朝代：清
体裁：词

水自奔流云自去。雨自和风，船自风中住。听到此心无著处，著来浑似沾泥絮。杨柳摇摇千万缕。旧日红楼，一样灯边雨。一样潇潇江水暮。鸥飘燕泊无人主。
蝶恋花·雨中泛西湖晚归
作者：姚燮
朝代：清
体裁：词

罨画楼台春镜雾。一笠西陵，人唤红船渡。梦影分明湖上路。蘋花飘尽鸥无语。回首幽情无着处。水角低云，云角江城树。树角寒风城角雨。愁声欲卷愁人去。
螺头门
作者：姚燮
朝代：清
体裁：五言律诗

海气折重门，行空万叶奔。断厓通鬼道，残垒废军屯。乱后山都改，年来事莫论。煌煌天策府，舆籍至今存。
行行且游猎篇
作者：姚燮
朝代：清
体裁：古风

忆昔燕赵士，志气横九州。闭门忽不乐，射猎南山头。珠玉络骏马，珊瑚饰臂韝。月黑北风劲，天阔黄云愁。戈发殪狐兔，弓响啼鸺鹠。归来未尽兴，买醉歌舞楼。一歌复一舞，黄金如山邱。贱亦可屠侩，贵亦可王侯。身世辞困缚，坐笑弹铗流。
行香子·万古香阁
作者：姚燮
朝代：清
体裁：词

三级悬櫋。四部分笺。笑曹仓、万卷云烟。汗充富贵，脉望因缘。等撷琼林，搴珊网，泛珠船。绳约芸编。鉴烛针研。定儿俦、终贾能贤。遗金笑误，守墨知坚。甚酉山校庚经拜，乙藜燃。
补窗诗二十七韵
作者：姚燮
朝代：清
体裁：古风

天地浩莽中，肃已屏象物。欲思湖海游，病骸畏风雪。檐下晚逡巡，黄月吐城岊。城上来海风，霜气激漰渤。霜中乱萚影，过墙捩栖鹘。鹘栖枯树枝，枝高月空阔。枝高无一叶，其势飒将折。朱门多画梁，不与寄兀兀。曷由度今夕，为尔苦悽慄。我虽赁庑居，未资拮据力。较尔托命危，分已获安息。斯时西窗中，当篝坐缝紩。篝火青无辉，素壁澹萧瑟。警梦床下声，近复断蟋蟀。颇愁中夜寒，逼肤蔽难密。截纸量窗围，周遭相其缺。小补得大完，近谋尚非拙。石间残藓痕，任伊作冰裂。颇得斜阳明，烘我研云活。敛足辞尘埃，束怀励涓洁。何虞朔气深，凛洌到心骨。还视栖鹘孤，啼声惨相聒。语尔东园松，遗有旧巢窟。翠荫如重帷，相暄得朝日。曷不迁尔栖，守影俟春蘖。
袅袅篇三章
作者：姚燮
朝代：清
体裁：四言诗

冉冉云辔，袅袅天孙。凉夜何俟，裴�于门。纤眉画黛，春月初痕。铢衣六褶，荡为水纹。怨之偶露，意识所存。瓠悬菅弃，郁兮谁论。（一章）冰绡如烟，斜月横枕。绿鬟乍低，欲堕钗影。倦睐不舒，若醉方醒。流媚百端，变之俄顷。疏柳在帘，莺语初静。下有阑干，露华苔冷。（二章）情好蕴结，外动若疏。流神忽触，味之有馀。水平烟静，朗见芙蕖。游飔远汎，得香自虚。夕霜凉霣，恻恻感予。载歌纨扇，揽子之袪。（三章）
被花恼·夜坐忆远，依杨守斋体。
作者：姚燮
朝代：清
体裁：词

今宵对酒倚孤灯，凄绝二三更雨。脉脉新凉透罗纻。鸥边乱荻，蛩边乱筱，尽是秋来路。眉恨结，鬓丝凋，庾郎憔悴江潭赋。远道未归人，莫也年华感迟暮。朝鞍戍堠，夜枕江篷，算泊天涯絮。趁风高、银汉雁将来，问缄得、愁心寄侬否。莫说道、越山吴水烟树阻。
西地锦
作者：姚燮
朝代：清
体裁：词

夜转银河月午。荡凉云娟楚。梧阴满地，翠阑深曲，有人低语。几点残星案户。指东三四五。无端又过黄昏也，唤登楼眠去。
西坝
作者：姚燮
朝代：清
体裁：古风

津北津南擂巡鼓，三两残鸦不成伍。鸦背霏霏过山雨，山翠荒寒弄秋妩。水平天旷无客帆，戍旗微赭云微蓝。海东早月横疏柳，如此关河柳未堪。我舟窄篷如矮檐，斜钩一尺芦花帘。拂帘袂影柳同瘦，那有心情歌采藫？几声暗角远潮送，千里空江独梦淹。昔年美人卖春酒，青蛤红鲻媵初韭。市垣蘼芜黄可怜，乞妇当门坐烹狗。我行迢递东入河，剩树明花吹晚波。凉光阔甚知何著，四溆烟声断蟀多。
西子妆·帆影
作者：姚燮
朝代：清
体裁：词

来去僧帆，零星水影，此画倩谁斟酌。絮絮花花黏不住，任飘萍、了无痕着。欲停且掠。蓦一片、尊前吹落。却相疑，是堕云弄雨，认时还错。层阴阁。乱鸦如墨，高下相回薄。柳桥风转斜拖去，闪迷离、拂棕帽箬。南屏漠漠。忽残照、破烟相约。正飞来，遮断钟声一角。
西悬岭至孔家岭遇雨憩村家题壁
作者：姚燮
朝代：清
体裁：古风

凭轼陵高阜，六合在眸局。苍霾东南来，郁浡万山足。旋风为歙张，浩然盘大轴。人烟没泱漭，真气返沈穆。烛龙羾天门，琅琅散珠玉。青童芙蓉车，下界走軨辘。奇幻得未有，内志转约束。舆伧鼓勇健，争道叱樵牧。百阻始出难，荒歧见茅屋。叩门不问主，惝恍暂停躅。瓜蔓高上墙，庭虚惨生绿。牛羊驯笼槛，畚锸半泥浊。岩溜接瓦飞，清溅润枯目。村叟志丰歉，啧啧誇既渥。服力不藉人，安处遂生欲。咄余何为者，以身供驰役。变境动辄遭，屼峍入心曲。定久回怖生，出门还返瞩。大化善翕辟，氛阴敛忽倏。骄阳掣高宇，平照暻如旭。群峰错金碧，众涨浮晃昱。始知天变常，意在苏万族。微得动潜理，畏倖付亭毒。且行随所休，等身于蟆蠋。
西成桥大火泊胥门舟次作
作者：姚燮
朝代：清
体裁：古风

结阛殄天物，屋气早灰死。白日闻鸺鹠，鬼瞰匪今始。冥怒无能回，速亡直弹指。漫矜厌禳虔，例已费钱纸。祝融骑两龙，拉弦落欃矢。毒雾生巉岩，照耀百里紫。如决瓠子河，人力塞难止。烂地焦牛毛，魂魄不可理。道旁惨哭人，其心昨皆喜。小劫开大祥，积习赖摧靡。嗟尔殃所及，鲢群岂无鲤。存此无愧心，尚堪挽琐尾。趋避计犹末，剥复有庸理。哀悯成此诗，敢为袖手悱。
西成桥遇舍弟
作者：姚燮
朝代：清
体裁：五言律诗

所见已如斯，尔行还曷为？但言各无恙，劝我不须悲。脱阱事真险，闻安心转疲。且从斋院息，啖粥解吾饥。
西村大贾行
作者：姚燮
朝代：清
体裁：古风

西村大贾好食肉，日宰肥豚充大腹。肥豚一肩酒一斛，列妓如屏抱华烛。醉醒不识时早迟，仰天颇怪日出西。问谁夺我裘绥绥，御此百衲宽博衣。问谁据我华堂上，驱我中途莫知向。妻何憔悴儿何癯，有金椟壁何不需？官人过马如龙吼，昨日吾门作走狗。挥鞭叱吾道旁避，能肖当年吾意气。天心剥复同转圜，枕矢眠花等游戏。东村屠儿揖贾前，小人敬馈豚一肩。饱之可作行地仙，愿先生寿千百年。
西杨
作者：姚燮
朝代：清
体裁：古风

发棹西杨村，古堡聚成族。野芋叶已黄，田菁茁方绿。暗水凝冻烟，明霜写初旭。筛筛凉沜鱼，汎汎饿凫逐。遥峦疑怨秋，䨴影未肯缛。汲女衣虽单，犹得住茆屋。吾心非甚愚，贫贱苦身局。侥倖逃死亡，便求免摧辱。造化有缺端，弥缝万难足。当知随分安，自堪养天福。节序近小春，元象寓清淑。欣然酤浊醪，岸然睨黄鹄。
西王母命侍女田四妃答歌
作者：姚燮
朝代：清
体裁：古风

桂实如桐子，捣为琼斛浆。渗漏不及勺，九天皆闻香。群生本无寿，性亦风烛光。而复情蔽之，谓存实已亡。鍊神出三劫，素发始重苍。苍颜且重素，不假铅与黄。拾佩光碧楼，秋兰紫无霜。皓采缠琅玕，远视疑虹芒。上道齐化游，礼法宁待防。夹轮絷两龙，飞辇朝玉皇。
西直门外天仙庙二章·其一
作者：姚燮
朝代：清
体裁：五言律诗

城门高柳遮，柳缝住轻车。紧翠高鞋绣，团红大髻花。随娘看佛会，避婿过邻家。燕子共蝴蝶，拚飞到日斜。
西直门外天仙庙二章·其二
作者：姚燮
朝代：清
体裁：五言律诗

芜径犊儿眠，玉河狸子湔。上墩看放鹞，羃院听抛钱。行乐借初地，嬉春过好天。谁家蓬鬓妇，采绿女墙颠。
西窗看山
作者：姚燮
朝代：清
体裁：五言律诗

山色资苔色，经冬缛似春。分云明鸟道，拾叶见樵人。冷壑宜琴坐，馀岚作画皴。颇惭腰力弱，借杖问西邻。
西荡看采菱
作者：姚燮
朝代：清
体裁：古风

西荡看采菱，天晚菱叶绿。菱花跗纤纤，菱丝腻如玉。菱上蝴蝶飞，菱底翡翠宿。菱角弯两头，寸红不盈握。菱女䑠鸼船，赤臂骭如束。明漪回睐嫣，暗岚上鬟溽。但邀西风怜，不解团扇曲。东荡有华楼，楼上灺残烛。烛边双荷华，鸳鸯睡方足。
西陵小诗二绝句·其一
作者：姚燮
朝代：清
体裁：七言绝句

楼下蘼芜入江色，江头春雨正丝丝。谁知客在楼中梦，梦折前年旧柳枝。
西陵小诗二绝句·其二
作者：姚燮
朝代：清
体裁：七言绝句

柳枝袅袅垂春桨，人影娟娟倚画楼。怪底别来消息远，只如江水向西流。
观化四绝句·其一
作者：姚燮
朝代：清
体裁：五言绝句

大海投一瓢，十年不到岸。蜉蝣嬉暮尘，安知世有旦？
观化四绝句·其三
作者：姚燮
朝代：清
体裁：五言绝句

震旦撞晚钟，西民方旰食。健臂能捕蝉，螳螂等狮力。
观化四绝句·其二
作者：姚燮
朝代：清
体裁：五言绝句

寸火照一室，寸心烛万里。止为镜在奁，动为风过水。
观化四绝句·其四
作者：姚燮
朝代：清
体裁：五言绝句

万物具五色，其造太素始。谁识盘古先，已有混元氏？
观技
作者：姚燮
朝代：清
体裁：五言律诗

袖中三峡涛，涌出月轮高。狡于兔之脱，翩如鸿也翱。惊人殊突兀，玩世托牢骚。何羡解牛者，砉然工奏刀。
观演长生殿院本有作
作者：姚燮
朝代：清
体裁：七言律诗

铃骑渔阳递战书，上皇悽绝马嵬车。竟将烟月沈天宝，那有蓬莱幻海墟？殄夏原难仇妺喜，防秋应悔仗哥舒。佳人粉黛才人笔，收拾龟年涕泪馀。
观潮行
作者：姚燮
朝代：清
体裁：古风

龛山一发赭山赭，其下驱驱千白马。鼙声在下钲声高，能辟群声使瘖哑。十年七度钱塘游，壮观得此惟此秋。天殆俟我诗笔健，故蓄此景相迟留。群山倒排地轴断，陆已无城水无岸。颇惊楼阁陷沙底，倏耸帆樯挂天半。海雁拍拍沙鸥飞，一白照浪同照曦。静持难禁耳目眩，远立尚觉衣裳霏。武进黄生造生句，能拔枚生帜孤树。两篇跳出万口传，一事无成百年去。我今对此何能辞，漫将简老争雄奇。鱼龙变幻不如定，去看三潭月印时。
观石氏夫妇演技
作者：姚燮
朝代：清
体裁：古风

虚堂平拓十弓地，置酒同看汉京戏。两行八烛人臂粗，左右分照红�毹。沈沈月上夜将半，花影先撩酒光乱。有夫绣帽短后衣，有妇梳鬟䰀鬌低。睇交口骈作清啸，若哀�语饥儿啼。鸾蹲凤举相搏撠，怒风西来倒墙壁。倒地非壁还疑云，扫出芙蓉万灯碧。就中一灯如大罂，火轮旋舞香孩婴。婴孩七岁刀百觔，以手弄之鸿毛轻。刀光为虹绕灯白，虹芒逼树千叶零。叶声四飒秋雨声，座有醉者神皆醒。刀光忽离灯忽合，金翠浮图千仞立。婴孩飞落浮图巅，趋向筵前向人揖。与酒一杯蒲伏受，妇也趑趄夺杯走。掷杯杯在空中停，不溢涓滴杯能平。夫也睢盱睨杯叱，叱杯杯在空中行。眼色朦胧月一晃，空杯仍落婴孩掌。鬨堂拍手都叹奇，值得缠头百金赏。五陵侠少邯郸倡，缘竿走索真滥觞。朱门横行得尔辈，出奇制胜谁能当？雕搜六凿穷天巧，亦祇终身谋一饱。美人谁惜掩面啼，壮士难堪拊髀老。尔曷不为干将雄莫耶雌，冶炉变化青蛟螭？尔曷不为聂隐娘磨镜叟，荆棘关河双卫走？羊蹄牛肉虽肥芗，俯首而食还足伤。技穷之鼠愁无粮，媚人以技安能常？酒阑人散碧天曙，城角孤星罥芳树。真仙上药不可求，且拽雕弓射银兔。
览物
作者：姚燮
朝代：清
体裁：古风

览物不求理，徒拥书千箱。江海无定澜，随变成文章。排闼面远郊，晨气静生凉。东山一笏青，城楼劲相当。独帆从东行，两鸟从西翔。平漪澹逾白，远树深益苍。空阔呈妙仪，机轴持有常。置心罔留滞，劳逸均善臧。
解蹀躞·雪影
作者：姚燮
朝代：清
体裁：词

是否梨花柳絮，天冥恰无月。但和帘底梅魂，荡清切。蓦又隔烛低吹，满衣拂冷愁云，惹回吟靥。蕊珠阙。剪碎瑶妃裳褶。芜烟忽遮灭。又随疏树、风梢半斜折。一片虚白窗栊，几迷春梦残痕，万千蝴蝶。
解连环·烛泪
作者：姚燮
朝代：清
体裁：词

湘霞影透。认琼脂注凤，绿荷铜瘦。值抱得、几许芳心，恁惜别愔愔，替人垂又。冷易成冰，悔未乞、唾壶深受。更袖痕拂乍，断红堕点，化相思豆。寂寂沉沉时候。只玉蛾怜恁，隔幮飞逗。听不了、子夜欢声，变一种凄凉，露前风后。苦尔难干，问灰尽、爇还能够。惹楼人、拥髻娇啼，五更厮守。
解连环·秀水朱生白，曝书亭后人，工词，以抱黄门之感作砚环图，寓念还意也，为赋此解
作者：姚燮
朝代：清
体裁：词

萧娘琐阁、有云廊十二，碧桃春莹。记研螺、倩画湘眉，傍温峤妆台，贴肩花并。掠海罡风，蓦飘断、女床鸾信。问玉箫再世，情天灵姥，慰愁堪准。漫招繐堂梦影。只愁潘独坐，背灯看鬓。甚双头、约指玲珑，自抛了尘奁，旧香都冷。拂砚填词，苦愁味、还谁能领。尽宵来、金井风梧，枕函凄听。
解连环·观女郎九连环作
作者：姚燮
朝代：清
体裁：词

金丝细剪。恁弯环袅就，看时零乱。背花阴、掩袖凝思，蓦琼响纤纤，扣来银钏。玉指双挑，把恨结、无端寻遍。笑团圆样子，层层抱住，到头不断。似缘蚁珠宛转。似青蝉离蜕，绿蚕卸茧。便输伊、铁石心肠，怕几度回来，也须柔软。解慧鹦哥，隔烟影、频频偷见。总怜如、绕梦疑山，只明一半。
许氏园看菊
作者：姚燮
朝代：清
体裁：古风

两三客作瘦猿影，屋作空山画苔静。尔花冷苦当怨秋，翻似春鬟列修整。明廊疏竹嫩云飘，斜日纤蛩独梦醒。颇矜夕烛悬百枝，那识天霜下千顷？吾家柴门溪水深，钓竿低拂万丈岑。烟色不挂飞鸟眼，露香但匿穷士心。离骚谁解屈原赋，此院未宜陶潜琴。自怜憔悴溷尘俗，葛衫九月西风侵。
论古画梅家得二十四章·其一
作者：姚燮
朝代：清
体裁：七言绝句

烟雨沄澜丘壑奇，却收浪墨入寒枝。华光楼阁冰天月，曾照春人蜕玉姿。
论古画梅家得二十四章·其七
作者：姚燮
朝代：清
体裁：七言绝句

象外筌蹄悟亦空，鼠须玉面未能工。横斜书画船边月，疑在罗浮晓梦中。
论古画梅家得二十四章·其三
作者：姚燮
朝代：清
体裁：七言绝句

竹林小阮亦高孤，家法能参水墨图。我慕临川贤宅相，别开生面得春腴。
论古画梅家得二十四章·其九
作者：姚燮
朝代：清
体裁：七言绝句

翠笠青筇驿路遥，孤云野鹤太清寥。何须诏笔开元殿，倩画江妃春病腰。
论古画梅家得二十四章·其二
作者：姚燮
朝代：清
体裁：七言绝句

不阿权贵学逃禅，兀傲蟠胸祇自怜。十丈萧州苍藓树，更谁倚管吊游仙？
论古画梅家得二十四章·其二十
作者：姚燮
朝代：清
体裁：七言绝句

幕府归来已悔迟，心壶冰洁濯毫思。松风藓月巢香阁，写熟逋仙氅鹤姿。
论古画梅家得二十四章·其二十一
作者：姚燮
朝代：清
体裁：七言绝句

赤松零素已无完，烂墨迷离渍粉瘢。输与吾家秋涧老，白须红舄抹春纨。
论古画梅家得二十四章·其二十三
作者：姚燮
朝代：清
体裁：七言绝句

天水冰山逼大寒，向阳真气独能完。狱门火碧吟凄句，好当先生自传看。
论古画梅家得二十四章·其二十二
作者：姚燮
朝代：清
体裁：七言绝句

高妙刘公世绝能，铁虬蟠纸起圭棱。可怜叔夜琴千古，续响何人奏广陵。
论古画梅家得二十四章·其二十四
作者：姚燮
朝代：清
体裁：七言绝句

漫道程生气骨强，八分波磔法兼详。千秋梅屋牛和尚，风格于今重华阳。
论古画梅家得二十四章·其五
作者：姚燮
朝代：清
体裁：七言绝句

叔党风流世已无，静斋乾涩惠斋枯。便成一㡠松篁侣，难压南枝雪霁图。
论古画梅家得二十四章·其八
作者：姚燮
朝代：清
体裁：七言绝句

太虚篆署隐离奇，太尉丛兰衬亦宜。莫笑雪篷觞久滥，剪灯还讽石屏诗。
论古画梅家得二十四章·其六
作者：姚燮
朝代：清
体裁：七言绝句

暝云暗谷抱香胎，诗气嘘教画翳开。浪说相梅同相马，玉堂骨贱甚金台。
论古画梅家得二十四章·其十
作者：姚燮
朝代：清
体裁：七言绝句

月角灯唇仿得之，石门禅妙可违时。乞灵不向铜蝫泪，摄到云魂春未知。
论古画梅家得二十四章·其十一
作者：姚燮
朝代：清
体裁：七言绝句

鲍娘风格剧幽深，晚节寒香共古今。何数中姬千万竹，潇湘夜雨写琴心。
论古画梅家得二十四章·其十七
作者：姚燮
朝代：清
体裁：七言绝句

多事楼头吹羌笛，横流满海已无家。可怜故国啼鹃血，洒作愁红万点花。
论古画梅家得二十四章·其十三
作者：姚燮
朝代：清
体裁：七言绝句

共传戚里寄仙踪，白鹤天南第一峰。破壁神祠雷雨夜，荒灯客胆怯虬龙。
论古画梅家得二十四章·其十九
作者：姚燮
朝代：清
体裁：七言绝句

八闽旁派蔓萝延，尾劲鳞皴效子弦。我厌粗豪爱苍古，瓣香私祝洞阳仙。
论古画梅家得二十四章·其十二
作者：姚燮
朝代：清
体裁：七言绝句

魏国王孙年少日，霜缣气韵力能追。玉潭跋语晶宫印，阅尽人间几劫灰。
论古画梅家得二十四章·其十五
作者：姚燮
朝代：清
体裁：七言绝句

旧谱阑珊忆季章，藤溪绢本亦茫茫。太邱高第贤乔梓，空似书宗有二王。
论古画梅家得二十四章·其十八
作者：姚燮
朝代：清
体裁：七言绝句

城西古屋画师家，冻羽无声雪不花。一样青门托小隐，圃云零落旧锄瓜。
论古画梅家得二十四章·其十六
作者：姚燮
朝代：清
体裁：七言绝句

谁摹窗月影斜横，碧嶂诗篇善喻评。莫道灵均太愤激，缠绵未忏美人情。
论古画梅家得二十四章·其十四
作者：姚燮
朝代：清
体裁：七言绝句

春波卖卜隐高名，醉墨能摇碧海鲸。窣地妖戈愁万鬼，香龛古骨自铮铮。
论古画梅家得二十四章·其四
作者：姚燮
朝代：清
体裁：七言绝句

李君真态受天奇，别派江西画等诗。何似吴阊忠靖刻，剑池寒籁飒高枝。
论词九绝句示杜煦汪全泰两丈·其一
作者：姚燮
朝代：清
体裁：五言绝句

不闻九龙衮，委以红麝薰。碧桃巢玉鸾，自非人间春。
论词九绝句示杜煦汪全泰两丈·其七
作者：姚燮
朝代：清
体裁：五言绝句

疏镫照篱豆，络纬能络丝。秋人邈含睇，怨非青年时。
论词九绝句示杜煦汪全泰两丈·其三
作者：姚燮
朝代：清
体裁：五言绝句

自扫燕支土，堆叠鸳鸯坟。袅以游丝烟，弱过倩女魂。
论词九绝句示杜煦汪全泰两丈·其九
作者：姚燮
朝代：清
体裁：五言绝句

金碧十二楼，但有玉尘布。俯见龙渊深，花田种珊树。
论词九绝句示杜煦汪全泰两丈·其二
作者：姚燮
朝代：清
体裁：五言绝句

至洁不受滓，春泓净可拭。流萤无昼光，银河无夜色。
论词九绝句示杜煦汪全泰两丈·其五
作者：姚燮
朝代：清
体裁：五言绝句

手拨铜琵琶，目送大江鹊。可怜银床梧，赪花自开落。
论词九绝句示杜煦汪全泰两丈·其八
作者：姚燮
朝代：清
体裁：五言绝句

野丝难为麻，宛转寸心绿。飞蛾自不蚕，何庸妒葵蠋？
论词九绝句示杜煦汪全泰两丈·其六
作者：姚燮
朝代：清
体裁：五言绝句

碧山一剪眉，暗夺女郎秀。何如杨柳枝，迎风舞长袖。
论词九绝句示杜煦汪全泰两丈·其四
作者：姚燮
朝代：清
体裁：五言绝句

胎息三妇艳，裁剪六朝怨。胡蝶媚未成，杜鹃已肠断。
论诗四章与张培基·其一
作者：姚燮
朝代：清
体裁：古风

昔以道性情，今且竞门户。其才虽足欣，其息已非古。春岚含雨情，妍云作花吐。江镜为写姿，天杼自工组。未闻雪羽鸥，染采效鸾舞。本原苟不亡，蚓窍亦钟虡。哀乐流至声，足为元籁辅。夜中婺妇啼，能令盗心怃。
论诗四章与张培基·其三
作者：姚燮
朝代：清
体裁：古风

劙尔悦世容，断尔佞人舌。絷尔争竞心，投之向荒泬。毛颖虽良臣，棱棱有廉节。力至可造天，毋使役烦屑。吐蜃为气楼，丹黄极灵谲。冰夷避不居，龙女窅来媟。激籁不为蜩，何如抱枯孑？磨镜三千年，月当逊其澈。
论诗四章与张培基·其二
作者：姚燮
朝代：清
体裁：古风

往古且弗道，与子论近流。施王树坛坫，其实皆俳优。后来草窃辈，乃有袁赵俦。譬如东迁降，于时为春秋。岂真王道微，竟无鲁与邹。单弱不能振，群雄视为雠。日月在人心，当于万古求。奈何舍庄步，局体甘梏囚。
论诗四章与张培基·其四
作者：姚燮
朝代：清
体裁：古风

呜呼天我生，乃谋道之小。本非一寸蚕，欲以吐丝老。在食不能馨，在衣不能藻。卞玉投荒年，谁来估其宝？辄思逃寂禅，猛力割诸造。蛰久春相姁，未肯听梅槁。羁人抒隐忧，志士托衿抱。宁为蹇雪松，弗为媚烟草。
访程庭鹭少谭
作者：姚燮
朝代：清
体裁：五言律诗

伯也今才子，人传三绝名。宝刀持上砺，春水澹初盟。鸟已空窗散，帆催大泽行。负渠新索句，期我后时情。
访褚逢椿不遇少憩清籁阁二绝·其一
作者：姚燮
朝代：清
体裁：七言绝句

风激微琴在沼泉，静中默有古愁缘。暗藤自匿苍烟气，不管斜阳恋鸟边。
访褚逢椿不遇少憩清籁阁二绝·其二
作者：姚燮
朝代：清
体裁：七言绝句

多应爱雨种芭蕉，可惜梧桐叶尽凋。桐叶早凋须为月，初凉要我卧吹箫。
诣女郎王双双殡词
作者：姚燮
朝代：清
体裁：古风

菜楞绿短晓雪没，草在颓墙半黄色。饿鸡三五叫枯树，破户倾欹缚荒荻。兰帏烛泪抛狼藉，幡纸迎风飐斜壁。桐棺五尺无题字，潦草深尘掩钗舄。大驷高车五陵客，四散纷纷如落叶。当时碧玉年娇怯，不爱依花弄蝴蝶。强因觅食卖歌舞，怨意时时露眉颊。菱湖未结鸳鸯窟，苦雨连宵妒明月。卷施糜烂心不死，松柏枝柯是贞骨。闻向瑶天偶尘谪，劫满神还五云阙。箕鸾迭奏步虚词，画鬋铢衣降飘瞥。醵钱剪楮各祈祷，八口枲糠赖粗活。传言弟妹慎娇护，莫倚东风博怜惜。薜荔霜寒山鬼泣，黯黯西泠去油碧。纤莺语闼花明席，银蜡华屏醉春夕。可怜昔日藏娇地，断柱零櫋洞幽漆。虚无忽盎旃檀气，惝恍投怀语幽咽。出门翘首向空阔，晚景苍凉去无极。湖流江水各自急，初月东南日西北。向来难昧此胸臆，何忍无言听长别？
诣横河东林庵
作者：姚燮
朝代：清
体裁：古风

飞鹘落空响，卓午生微歊。浩浩广川陌，靡从安憩劳。引鞭转山曲，径尾出蓬茅。叩门息清梵，馀檀香溢寮。衲子具佛相，兀对形枯彫。敛神归止水，象以不著超。尘热一回咀，苦滞多泥胶。膜拜问大乘，但言去路遥。怜饥少留住，蒸豆新出庖。万竹横空来，露气清在醪。汎几尽云色，不知天日高。风凉忽洒袂，薄醉亦易消。暂托等泡电，移踪殊静嚣。锄笠厉农事，人语错平皋。问谁戒纷竞，植此方寸苗。默焉还返瞩，铃语隔九霄。
说经
作者：姚燮
朝代：清
体裁：七言律诗

野马驰天路自宽，冰花碎嚼齿都寒。投空有棒非真喝，造谲成觚信大难。首座喃喃居士佛，心香窅窅众生坛。玉清一夜芬陀雨，转使洹河竞急湍。
诸将五章·其一
作者：姚燮
朝代：清
体裁：七言律诗

拱卫神畿海镜清，烽烟不到慕容城。敢来内地窥天府，谁遣中官饷虏兵？先夺有声悲梗议，庸才无济苦邀名。高宗遗策煌煌在，肯与臣佗结滥盟？
诸将五章·其三
作者：姚燮
朝代：清
体裁：七言律诗

割地难言尺土轻，未闻犬马解输诚。谰辞敢抗天王券，馁气先缘节相旌。巧索民输弥上帑，苦搜亡寇卫长城。千秋史笔严功罪，几见巍勋武断成？
诸将五章·其二
作者：姚燮
朝代：清
体裁：七言律诗

密诏传宣紫禁谟，宸心愤切盼归俘。九重岂料移冠戴，三院谁为请剑诛。快积劳心焚象齿，恨分筹米换龙珠。愿还安宅邀天福，多少苍生泣海隅？
诸将五章·其五
作者：姚燮
朝代：清
体裁：七言律诗

由来一令系安危，太息无良纵诡随。八弊详明公论在，万年经略荩臣知。须防閒隙供西突，莫听羁縻老北师。自有嘉禾徵国瑞，荒山灵药漫居奇。
诸将五章·其四
作者：姚燮
朝代：清
体裁：七言律诗

汉极铭词表伏波，四峒欢唱荔枝歌。未防磨石潮通垒，还使横门血溅戈。彫落黄芦悲海雁，凄迷白日走江鳝。羯胡早慑中单战，须檄司徒守汴河。
读书
作者：姚燮
朝代：清
体裁：古风

寂理存太素，持满无纤遗。群生挟以动，日接忘荡怡。林篁翠相媚，幽鸟停且飞。微觉远风至，时有烟光霏。读书坐晨夕，新悦古与依。秉默涤外滓，逍遥何是非？
读书偶得示妹陈文学继揆五章·其一
作者：姚燮
朝代：清
体裁：古风

喜怒当猝投，每露心机深。以此衡古人，虚寂皆闻音。积书同名山，安能遍攀寻？须从五岳高，挈提求全襟。琐琐鄙夫作，冒古终贼今。任其筝有权，将来世无琴。
读书偶得示妹陈文学继揆五章·其三
作者：姚燮
朝代：清
体裁：古风

寄想偶述作，罔非阅历言。集丝成一机，丝丝各有端。千人皆被衣，不究衣之原。但云粗者绤，精者为罗纨。一物众所竞，真识求尚难。或复众弃之，讵即蒯与菅？
读书偶得示妹陈文学继揆五章·其二
作者：姚燮
朝代：清
体裁：古风

飞叶狂四天，吾嗟借风势。当其势未平，谁敢戢横厉？万理归本根，花实尽蒙翳。苍松不媚春，乃不受秋制。吾生名厕儒，所学已微细。何复累诸妄，而使心受蔽。
读书偶得示妹陈文学继揆五章·其五
作者：姚燮
朝代：清
体裁：古风

恝焉念吾子，才敏勤读书。相逢析疑义，往往能起予。世道纷百歧，定足观其初。志满健卒班，谁当帅之渠？丰年裕佳稻，筑仓正堪储。既富亦弗骄，深藏宜若虚。
读书偶得示妹陈文学继揆五章·其四
作者：姚燮
朝代：清
体裁：古风

此言吾实狂，亦未免于拙。愚者闻未知，智者听不屑。生性无讳藏，终难扪吾舌。笑彼忮险人，违心竞流别。门户似显防，制度实阴窃。牛溲难作醨，鼠璞几为玦。
读曲歌五章·其一
作者：姚燮
朝代：清
体裁：古风

弯弓射天狐，误中白鸾翼。不畏堕地伤，但愿得怜惜。
读曲歌五章·其三
作者：姚燮
朝代：清
体裁：古风

藕丝倘可织，冰绡贱同苧。蝴蝶能作歌，黄鹂羞自语。
读曲歌五章·其二
作者：姚燮
朝代：清
体裁：古风

重墙不隔月，重门不隔心。心月两员满，照人无浅深。
读曲歌五章·其五
作者：姚燮
朝代：清
体裁：古风

园庭无花草，东风亦凄冷。匣镜光团团，不照背面影。
读曲歌五章·其四
作者：姚燮
朝代：清
体裁：古风

短别复长离，少年难再得。看取红罗襦，日久变黄色。
读汉书五章·其一
作者：姚燮
朝代：清
体裁：古风

天地绝外内，人兽乃殊生。羁縻误要约，隐毒遂相萌。我绎杨雄书，概焉为涕零。太虚多清风，讵容扬膻腥？恢哉万年策，帝相方承平。便废盐铁官，犹足馀织耕。玉门列亭障，白日高峥嵘。挥手驱贰师，面可楼兰黥。骠骑能早来，妇稚皆足兵。莫怨建元郎，谓其通道轻。
读汉书五章·其三
作者：姚燮
朝代：清
体裁：古风

堂皇建义旗，长官气先折。遂使瓠子河，塞每后于决。亚夫真将才，悬胆棘门热。濞也竖子流，曾不费朝食。惜哉以蔑污，早违孝王悦。虽有洮黾功，长蛇苦中齧。材力选羽林，六郡动骚屑。谁怜上郡寒，层冰有淹辙。断手无辣刀，兔狡遂多穴。吾愁渤海流，荡为漂杵血。
读汉书五章·其二
作者：姚燮
朝代：清
体裁：古风

区区邓光流，罪奴不足齿。好言泄国谋，于例亦当死。有舌攻长城，安庸舐人痔？奈何廉耻亡，腼然号君子。季布无悔言，岂真金可市？颇嫌萧酂侯，失机在更始。精意逝九阂，平鸿颂函祉。臣佗隶陛下，胡敢侧目视？辽东不善封，宰羊笑于豕。奈何矫所谋，声名妒专美。
读汉书五章·其五
作者：姚燮
朝代：清
体裁：古风

凶忍恣屠虐，单于自鲸吞。未闻呼韩邪，背我天子恩。赪沙七千里，守险资窳浑。岂徒塞白龙，用以慑乌孙。六经治天下，道在先几存。诎强而得和，犹慎心讨论。轻谋投之隙，卫霍亦丧元。冲突荡姐场，当思抵吾藩。赭汗大宛马，翠羽珠厓鹍。奇货虽足居，咄嗟吾难言。
读汉书五章·其四
作者：姚燮
朝代：清
体裁：古风

避谤图苟安，讵云知体要？竭尔灌婴谋，难弭过山盗。天门云九重，守之赤文豹。蒯生虽善言，无由沥血告。金钱费流输，庐山壑如窖。六军霸上来，尽为儿戏噪。应变在慎权，鉴远不资耄。张掖惟弱兵，犁污尚难傲。孝武天亶才，诏令见能到。是以元封初，师詟朔方暴。
读王弇州诗题后
作者：姚燮
朝代：清
体裁：七言律诗

梁选文章久滥流，千年扬浊到弇州。新城后出矜为秘，旧派相沿总足羞。枯索生机难语画，空灵变态不如优。试看中极银蟾满，肯借冰光助皎秋？
读老子
作者：姚燮
朝代：清
体裁：七言律诗

元云挂海看龙嬉，柱下遗型今未堕。始悟庄周非创学，颇嫌关尹有支辞。恃生天地防离母，脱想人虫忌肖师。要约五千归抱一，分明帝治尚无为。
课园六绝句·其一
作者：姚燮
朝代：清
体裁：七言绝句

两扇柴门白石嵌，枯楠就薙棘从芟。驼翁屈项鸦童秃，料理桑梯与药镵。
课园六绝句·其三
作者：姚燮
朝代：清
体裁：七言绝句

鞠作头囊杞作餐，折腰五斗睨卑官。残云曳晚青如黛，好当南山一角看。
课园六绝句·其二
作者：姚燮
朝代：清
体裁：七言绝句

小山螺置大山宫，落日延西月背东。野菜不锄霜里白，盆花且灌雁来红。
课园六绝句·其五
作者：姚燮
朝代：清
体裁：七言绝句

蕉黄榈碧径相通，薝卜阑干四面风。只欠鼠姑三十本，隔墙犬吠卖花翁。
课园六绝句·其六
作者：姚燮
朝代：清
体裁：七言绝句

大隐年华度晓昏，安排石笏浚池盆。水鸥自去依菖叶，山鸟还来语竹根。
课园六绝句·其四
作者：姚燮
朝代：清
体裁：七言绝句

绿荷亭子睡还须，荻槛藤床近水区。读厌山中花月令，茶经细勘玉川卢。
谁家七岁儿
作者：姚燮
朝代：清
体裁：古风

谁家七岁儿，弃置墟墓旁。昨见好白晰，一夕肌肤黄。乾号若蛩咽，血色围两眶。伏地齧枯草，根劲牙不强。野犬过频嗅，跳跃求其僵。蠕蠕尔何活，早死还匪伤。连村什佰户，迭岁遭疫荒。东邻颇安饱，尚忧三日粮。收鬻往犹易，自顾今不遑。行人问乡里，南北指渺茫。爷死弃厓谷，有娘非我娘。昨从丐人去，流落知何方？咄哉朱门儿，绣褓金辉煌。得饵更索乳，娇泣怀中藏。赤子何良诈，天壤分咎祥。乱木郁昏惨，斜日风头抢。雏乌抱枝泣，今夕多严霜。
调友人三绝句·其一
作者：姚燮
朝代：清
体裁：七言绝句

十年泽面学狂憨，月怨云欢彻底谙。梅子心酸莲子苦，何如榄味有回甘？
调友人三绝句·其三
作者：姚燮
朝代：清
体裁：七言绝句

野裸原无合例婚，托身名教是天恩。零盐剩米侏儒饱，大腹将军怨瘦豚。
调友人三绝句·其二
作者：姚燮
朝代：清
体裁：七言绝句

不随墨墨尚蘧蘧，汝自崇兰我弃樗。浑水鲿鲢宜困网，清流那有上钩鱼？
调徐大廷济二章·其一
作者：姚燮
朝代：清
体裁：七言律诗

颠亦能为长史书，死当埋以伯伦锄。守粮已散空仓雀，困泽难骄涸辙鱼。烟火因缘消佛劫，年华浑噩梦皇初。何由一启元关钥，撒手青天控玉蝫。
调徐大廷济二章·其二
作者：姚燮
朝代：清
体裁：七言律诗

十年苦行学山僧，一握青筇袅瘦藤。洒钵甘香斟秘露，压函旧录续传灯。晨钟易梦心偏觉，野菌如槃气自蒸。舐得馀丹堪不老，西家鸡犬早飞升。
谒金门
作者：姚燮
朝代：清
体裁：词

江楼倚。我欲愁沉烟水。采采白蘋歌未已。日斜沙雁起。风景问君知否，慢棹小舟回舣。旧日渔郎今有几。乱流东逦迤。
谒金门
作者：姚燮
朝代：清
体裁：词

莲漏迥。酒力带春微困。凤帐四垂花雾凝。梦回钗堕枕。淡淡烛光欲烬。浅浅篝香欲冷。月上红梨风未定。满帘筛蝶影。
谒金门·枕函残梦图为韵仙女士题
作者：姚燮
朝代：清
体裁：词

花压臂。懒把断云扶起。一发东风知甚意。更来吹细细。怯怯恹恹天气。了了昏昏情味。眼底绿芜千万里。是烟还是水。
谒金门·江水春暮，篷窗晓寒，残梦未沉，新愁如约，倚舷歌此，惟见浅渚鸳鸯，拍拍背人飞去也。
作者：姚燮
朝代：清
体裁：词

青山迥。抹上晓鬟烟冷。淡淡柳花飞不定。一丝眉月暝。罨画溪边春艇。桃叶梦边春枕。荡破水边鸂鶒影。闪来人袖并。
谢村
作者：姚燮
朝代：清
体裁：七言律诗

绝岸人声送市楼，蔽天帆影下粮艘。乍回杨柳东风色，几处关河落照愁？明日迢迢隔吴越，此身泛泛结凫鸥。乱云山远钟初动，江海空濛夕气浮。
貂裘换酒 赠吴伶杨秋伊六阕 其一
作者：姚燮
朝代：清
体裁：词

襆被江楼聚。任纷纷、南归燕队，北还鸿侣。樽酒倾谈吾愧老，心似摧秋凄雨。复那有、春风娱汝。十万黄金邀寸眼，算欢场、买怨多伧父。湘幛底，柘枝舞。褰裳漫撷芳洲社。更雕镌、兰苕病翠，胭脂痴虎。倚笛吴山峰十二，城碧江青同妩。写玉貌、明蟾三五。我读离骚卿读七，恨不逢、击节桓宣武。抽佩剑，白虹吐。
貂裘换酒·其三
作者：姚燮
朝代：清
体裁：词

瑟底朱门泪。感当年、魏妖李侠，柳飘棠坠。红雨关山鹃道狭，多少春魂沉醉。只守烛、湘蛾无睡。瘦骨香桃腰半搦，绾蜚襳、密结琅玕佩。团扇白，画杨妹。霞疏侍宴珠釭翠。闪猩毡、昭阳檀拨，华清凉襚。夜气初昏天冻碧，一霎云松风脆。要荡得、晴空都媚。曼鬋纤裙蝴蝶影，贴梨花、细咂黄心碎。蒸麝髓，玉屏背。
貂裘换酒·其二
作者：姚燮
朝代：清
体裁：词

妖獭唐宫爨。浪抽来、太真玉笛，野狐银管。赚紫煞红如梦呓，谁解宫移羽换。便小部、甘陵称冠。怪底应刘都下第，让犨麋、中贵文名擅。些子恨，各分半。情场那有蚣蝑馆。几消磨、横流哀涕，华思灵盼。巧借同昌缠钿缕，系紧湘兰蕊串。莫误把、樱桃痴唤。腻月流烟荷影活，拓红蟆、斗阁春无畔。纤凤语，织花段。
貂裘换酒·其五
作者：姚燮
朝代：清
体裁：词

游戏人间耳。甚寻常、墨奴粉隶，两难安置。那有男身刘碧玉，肯学汉宫猪媚。把一握、云心轻委。记否萝屏秋雨夕，楚灵均、掩泣歌山鬼。灯耿耿，敛襟对。眼看江上东流水。想年来、味都尝遍，苦甜桃李。插脚红尘无转劫，谁免谤生薏苡。且跨虎、空山长逝。几辈情丝能慧断，撇莲华、忏梦清钟地。天上月，要残矣。
貂裘换酒·其六
作者：姚燮
朝代：清
体裁：词

丽谱情天续。总无凭、颠枝倒叶，牡丹荣辱。太息金丸工蛊客，但唱后庭花曲。难谳破、鸳鸯刁狱。崽子轻绡须悔御，借长歌、一写穷途哭。消不尽，酒千斛。佳人倚怨斜阳竹。自云扃、双鱼锁辟，出山泉浊。罝网不遮天地阔，满眼凉飙吹槲。渺几点、摩空黄鹄。愿割关中三十郡，把乌孙、塞外明妃赎。香雪榭，为君筑。
貂裘换酒·其四
作者：姚燮
朝代：清
体裁：词

落落知音少。匿槃杆、凉情冷思，病蝉秋抱。炼到璁珑冰玉韵，只博三餐粗饱。怕心被、筝弦弹老。四面清霜来逼醉，漫梅花、苦索春灯笑。癯影似，李清照。鼓阑笙绝收场早。算一般、朱颜素鬓，风尘潦倒。挂梦姑苏台畔柳，送怨吴山飞鸟。更写恨、湘天芳草。泛浪青楼香子态，在吴兰、不直眉尖扫。谁解读，茂陵稿。
貂裘换酒·登挂雾山绝顶
作者：姚燮
朝代：清
体裁：词

青柱天门笏。俯群峦、亭亭玉朗，偃霞回蜺。手撷芙蓉凌石屋，人似盘霄健鹘。浩唱与、樵风相答。北去海天浮不尽，指燕关、齐岳摇芒末。潮紫翠，荡烟色。十干尘事归棋劫。尽无聊、敲泉煮茗，鼎花沸雪。十二水帘低不捲。淡碧一层松樾。约梦里，来寻仙迹。月丽云娇莲掌拓，锦珊湖、飞上罗浮蝶。河汉影，绕衣活。
责友四章·其一
作者：姚燮
朝代：清
体裁：古风

鸿鹄不安巢，排云展弱翅。健儿骑马来，丛林挟弓伺。行役君岂欢，穷居郁高志。焉知行路难，不知贱贫累。昨君为我言，凄然堕酸泪。境险艰独持，行孤招众忌。侯门虽云安，局促难久寄。曷为尚滞淫，坐待道旁弃。车轮角未磨，行当从此逝。欢笑有妻孥，山田足粮蓣。
责友四章·其三
作者：姚燮
朝代：清
体裁：古风

明月照空床，独雁闻悲声。微物且觅侣，良人爱远征。尺书屡传妾，迢递言归程。及期望欲断，期过愁益增。书来尚欺妾，何况音久沈？海水不可测，山云还无心。山云有归谷，海水有尽深。安得身化雁，觅尔秋江浔。
责友四章·其二
作者：姚燮
朝代：清
体裁：古风

北堂有萱草，零落秋风姿。母老不得养，有子安所为？子去日以久，母年行就衰。倚门重倚闾，望望长江湄。回首向家人，欲语含酸悲。子去种庭树，芊芊新绿滋。树种亦云长，子去无还期。子还纵有日，吾恐不复知。见树如见母，为子长致辞。
责友四章·其四
作者：姚燮
朝代：清
体裁：古风

不见五陵客，裘马轻且肥。拔剑走燕赵，黄金供霍挥。侠客珊瑚鞭，妙妓珍珠围。六博呼达旦，红烛双交辉。方谓作客乐，何必歌来归？风势一朝减，众情多暌违。出门无车马，零落知交非。资行失所告，长安空依依。中庭试一望，照人催斜晖。
贺新凉/贺新郎·宋信国公文丞相铁如意
作者：姚燮
朝代：清
体裁：词

是铁还非铁。是公心、是公愁泪。紫纠苍结。葵柄尺三银篆六，姓氏日星高揭。相映耀、西台苦节。天意指麾如臣意，恁河山、似瓮悲南裂。歌正气，唾壶缺。倒持悔未奸狙击。敢怜渠、环娇柳靓，黄冠归乞。一舸零丁军散后，几葬仙铜马石。留此柄、铮铮难折。莫漫招魂唱朱鸟，袒红衣、夜舞临安月。恐隐起，蜀鹃血。
贺新凉/贺新郎·月夜渡莲花洋
作者：姚燮
朝代：清
体裁：词

恁唱公无渡。驶危帆、苍茫东折，截开腥雾。十六门回天忽转，皛皛蕊渊月吐。看峰影、金翔翠翥。云气西南垂似线，敢乡关、此夕还风雨。箫响遏，睡龙舞。浩然散发船唇卧。玉河低、星如银烂，石牛上溯。轻到浮身蓬叶寄，尘梦那堪回咀。问梅福、梁鸿何处。且佩绿符骑鲸鳄，溯兰涛、北抵阆洲去。莲万柄，拂仙露。
赁百梁桥南杨氏屋移家寓居杂述十三章·其一
作者：姚燮
朝代：清
体裁：五言律诗

一椽犹得庇，未敢怨萧条。鸟共投林密，山先向客邀。支床分枕蓐，乞米试铛瓢。便不嗟瘖口，余心亦已憔。
赁百梁桥南杨氏屋移家寓居杂述十三章·其七
作者：姚燮
朝代：清
体裁：五言律诗

渐传诸旧好，多赴近村居。短臂愁挥剑，深情待执袪。惊弓吾倦鸟，脱网尔枯鱼。一样漂蓬感，关心故里墟。
赁百梁桥南杨氏屋移家寓居杂述十三章·其三
作者：姚燮
朝代：清
体裁：五言律诗

昨梦城南巷，吾庐树不青。月凉苔自閟，蛩断夜谁听？音问探亲友，存亡半窈冥。遥看孤雁外，愁雾塞重溟。
赁百梁桥南杨氏屋移家寓居杂述十三章·其九
作者：姚燮
朝代：清
体裁：五言律诗

客有携樵斧，行吟过涧来。入山乘未夕，顾我若相猜。桕老深红堕，烟荒暗翠埋。何当借君手，趁势刈蒿莱。
赁百梁桥南杨氏屋移家寓居杂述十三章·其二
作者：姚燮
朝代：清
体裁：五言律诗

漏壁待牵萝，深门好踏莎。放愁资野阔，遣寂仗邻多。选草看编席，梳棕效织梭。安居无外警，永矢硕人薖。
赁百梁桥南杨氏屋移家寓居杂述十三章·其五
作者：姚燮
朝代：清
体裁：五言律诗

逼人来至此，定数亦难论。已觉谋都拙，空誇舌尚存。身愁腐草木，业未惯鸡豚。我愧东篱叟，名淹道自尊。
赁百梁桥南杨氏屋移家寓居杂述十三章·其八
作者：姚燮
朝代：清
体裁：五言律诗

食粮愁不继，卜筴待如何？歧路文章贱，沿江寇盗多。往堪资告语，涉未畏风波。搔首凭苍莽，冰天削面峨。
赁百梁桥南杨氏屋移家寓居杂述十三章·其六
作者：姚燮
朝代：清
体裁：五言律诗

颇闻亡命辈，掳掠遍诸乡。托迹还侥倖，相依得善良。诛茅时足爨，馈芋日盈筐。纵匪南山豹，聊为暗雾藏。
赁百梁桥南杨氏屋移家寓居杂述十三章·其十
作者：姚燮
朝代：清
体裁：五言律诗

濩落诚何免，清閒转自难。低眉从牧饮，晞发岸吾冠。未竟乘桴险，终愁立地单。感伊千叶筱，护我梦平安。
赁百梁桥南杨氏屋移家寓居杂述十三章·其十一
作者：姚燮
朝代：清
体裁：五言律诗

睡醒闻乱叶，犹道是哀笳。起拓西窗坐，思持北斗斜。渔台明独火，巡柝警群鸦。众象归元寂，徒凭望眼赊。
赁百梁桥南杨氏屋移家寓居杂述十三章·其十三
作者：姚燮
朝代：清
体裁：五言律诗

亲孥同聚室，随地可羁留。未改完天乐，何须越分求？枲糠聊度日，萧飒漫悲秋。好俟�氛靖，重为返族谋。
赁百梁桥南杨氏屋移家寓居杂述十三章·其十二
作者：姚燮
朝代：清
体裁：五言律诗

无巢堪借宿，怜尔过天鸿。世境多难问，吾身未甚穷。得邀天相厚，且拓酒怀空。搴我芙蓉袂，招他薜荔风。
赁百梁桥南杨氏屋移家寓居杂述十三章·其四
作者：姚燮
朝代：清
体裁：五言律诗

江紧千岩束，居穷万事违。风云新态变，踪迹故人稀。昼静思书卷，宵寒忆质衣。晚禾看遍穫，差共免年饥。
赁郡城市心桥南童氏宅
作者：姚燮
朝代：清
体裁：五言律诗

尚未还乡里，身悬曲沃匏。罪真宜岸狱，梦复堕䍢罞。碧沚芙蓉宅，青天鹳鹤巢。浮沈风月梦，一例影怜泡。
赋得大道柳八章·其一
作者：姚燮
朝代：清
体裁：五言律诗

何处琅琊宅，骅骝古道开。燕飞香水驿，雁落尉佗台。客倦惊飘梗，江春忆早梅。谁看夜深月，照过汉营来。
赋得大道柳八章·其七
作者：姚燮
朝代：清
体裁：五言律诗

垂垂千万丝，撩乱不分枝。幽怨若为结，春愁未惯持。向谁博怜惜，工尔舞腰支。知否灵和殿，风流异昔时。
赋得大道柳八章·其三
作者：姚燮
朝代：清
体裁：五言律诗

底事断人肠，花飞满店香。烟谯吹觱篥，露草宿鸳鸯。桃叶江干楫，罗敷陌上桑。风华消歇尽，莫此认横塘。
赋得大道柳八章·其二
作者：姚燮
朝代：清
体裁：五言律诗

但有暮云合，更无幽鸟啼。来时霜叶秃，昨夜雨声凄。未解分人恨，何缘系马蹄？关心湖水曲，高与画楼齐。
赋得大道柳八章·其五
作者：姚燮
朝代：清
体裁：五言律诗

谁向西风里，来闻落叶声。清霜千里白，瘦马五更行。况有哀蝉语，能无忆旧情。只今好颜色，尚使客愁生。
赋得大道柳八章·其八
作者：姚燮
朝代：清
体裁：五言律诗

壮得封侯色，华旌夹路飞。飘摇如侬苦，含态亦相依。绣谷多芳树，蓉湖有钓矶。此行好风月，还我薜萝衣。
赋得大道柳八章·其六
作者：姚燮
朝代：清
体裁：五言律诗

公子雕鞍马，佳人檀板歌。长安春色隔，别梦感逾多。寄怨无兰杜，相思况绿波。可堪斜日尽，烟气满滹沱。
赋得大道柳八章·其四
作者：姚燮
朝代：清
体裁：五言律诗

荡子天涯别，闺人日夕愁。春风撩绣陌，晓色倚妆楼。锦字缄方启，车轮行未休。待须攀折寄，清露泫先流。
赠何公子绍业
作者：姚燮
朝代：清
体裁：古风

读书能除士夫气，守朴不染公子风。幽鸟自得好秋意，青山忽来吾眼中。吟声歌声四巷静，一樽一灯此夕同。我将解衣示短剑，君先吐气为长虹。
赠作五章益阳汤鹏海秋·其一
作者：姚燮
朝代：清
体裁：古风

海壖有一士，其貌窘且单。衣无氍毹温，柈无五味餐。兀然发长啸，心苦涕泪繁。岂不惜涕泪，其如吾道艰。凤凰矜五色，下笑燕雀顽。燕雀长饱煖，凤凰常饥寒。食荼日如荠，颠倒无穷年。巫咸兮巫咸，何时下人间？
赠作五章益阳汤鹏海秋·其三
作者：姚燮
朝代：清
体裁：古风

我怀山阳子，其人贤已老。炯炯抱奇文，汲汲存古道。誉汝于我前，璠玙以为宝。本无泾与渭，焉得不式好？有酒在我樽，有鱼在荇藻。烹鱼不厌鲜，饮酒常苦少。凯风自南来，吹我情缥缈。嬉酣委大化，万事何足讨？
赠作五章益阳汤鹏海秋·其二
作者：姚燮
朝代：清
体裁：古风

谓天不汝怜，谓神不汝好。我思冥漠中，此理长皦皦。东园有桃李，红白相窈窕。西园有松柏，郁郁傍丛筱。松柏语桃李，慎莫厌我为。岁寒守端正，君子所依归。贫贱自有是，富贵自有非。是非勿重陈，重陈心苦悲。
赠作五章益阳汤鹏海秋·其五
作者：姚燮
朝代：清
体裁：古风

朝作携手行，暮作携手行。茑萝附松柏，逊此缠绵情。借问客何为，欲语吞其声。古人不可作，今人莽纵横。一步十崎岖，忧患靡有程。长念追风骥，勿若出谷莺。追风易蹶蹄，出谷但和鸣。千秋万岁后，谁能寒我盟？
赠作五章益阳汤鹏海秋·其四
作者：姚燮
朝代：清
体裁：古风

拔剑一峥嵘，其气凌青天。穷愁鞭苦心，乃得千万年。颜氏寄箪瓢，乐道以终焉。马迁亦发愤，文采高腾骞。证昔理在握，眩今情遂迁。哀哀腥腐中，谁能辨愚贤？小人逐其末，君子志其全。生当励吾事，死当寿山川。
赠刘山人泳之
作者：姚燮
朝代：清
体裁：古风

栖心绝庸想，植骨禀至坚。冶华返冲漠，持素非徇偏。错砻师古哲，琐艺操其全。高言发神采，湛湛月在渊。天门洞葳甤，灵翮恣翔鶱。瑶花一为拂，云态皆仙仙。吴江落枫叶，把袂秋风前。形暌恨迟觏，神浃殊暂缘。肝胆尚中蓄，已若交吐宣。相如自潦倒，宗之方少年。不以桂薪溷，乃蒙夔蚿怜。源真无绝派，江河亘大川。日月倘与蹑，金石难自专。何当共炉汞，论道罗浮颠。八景有遗录，腐粺非真诠。
赠别黄大使四章即题其百药山房诗卷·其三
作者：姚燮
朝代：清
体裁：古风

君家老铁翁，与我忘年交。狂歌醉京洛，风雪同绨袍。每嗟雅道衰，在目皆蓬蒿。吹萍向江水，逝者何滔滔。真气一訢合，青天失其高。穷途遇欧冶，示我腰间刀。始知昆吾金，采铸同一陶。
赠别黄大使四章即题其百药山房诗卷·其二
作者：姚燮
朝代：清
体裁：古风

不作媚世想，乃为千秋人。雕文尚皮傅，先已汩其真。闻君素劬学，奇字穷汉秦。壮复纵游辔，河岳相主宾。撷华敛龙象，指爪吾安驯？天门不可劬，荒荒自油云。
赠别黄大使四章即题其百药山房诗卷·其四
作者：姚燮
朝代：清
体裁：古风

横江坼龛赭，大海浩联蜿。托生匪殊土，相见慨何晚。岁阑苦羁雁，明将自东返。同琴不并抚，令我意气短。蛟水下衮衮，城闉接孤巘。归当凌其颠，夜伫月华满。散发读君诗，仙云动华幰。应有真宰听，六合大声远。
赠别黄鸿胪三十二韵
作者：姚燮
朝代：清
体裁：古风

先生乃长者，阳和在眉宇。拂拂如欲动，依依妙无语。神静涤矜躁，意澹接邃古。探其文章源，道义实根府。吾师壶园徐，棱锷鲜可与。论人及近今，倾心每私予。忆昔祓江亭，衣冠九州聚。澄绿泛卮色，西山过春雨。灵鹤排天阊，仙衣上飙举。始幸巢父孔，得识少陵杜。高筵欢未终，纷纷堕林羽。余亦被时弃，逡巡下江渚。常登江上城，北望念鸿侣。沙烟千里阔，秋色接荆楚。良会古难继，何况异乡土？今年三月晚，朔气缓春煦。城阴似荒雪，郊色闭禾黍。盘涡一转萍，复此对尊俎。颇愿永遇乐，何计昔离苦？庶几叩堂奥，引烛牖愚鲁。天长日安系，愿在势偏阻。朱光曜鹑首，六合冒炎暑。明日出蓟门，踯躅向榛莽。纵以三载约，疾若箭离弩。但恐郁勃气，仍难知者吐。圣朝雅作人，群贤尽投罟。微贱不自立，袖手嘅何补？先生具琨表，卓卓迈班序。饬廉小簋簠，润业大钟虡。风声等邮传，吾将听所树。下峡去滩水，砥流自铜柱。脉脉在天地，悠悠信安许？
赠叶舍人名沣六章·其一
作者：姚燮
朝代：清
体裁：五言律诗

自古奇杰士，多生江汉间。置君在今日，转若势孤孱。对客休论剑，逃禅且闭关。须知兰亩上，榛杞未全删。
赠叶舍人名沣六章·其三
作者：姚燮
朝代：清
体裁：五言律诗

皎皎晚山雪，閒閒春海云。乾坤露高洁，相对每思君。朴至情忘饰，心空物可群。但援豪迈例，斯世总纷纷。
赠叶舍人名沣六章·其二
作者：姚燮
朝代：清
体裁：五言律诗

客身怜病困，懒造故人庐。过我相慰藉，牵衣重叹吁。忽来千绪引，翻觉一辞无。坐且眄寥廓，天云空郁纡。
赠叶舍人名沣六章·其五
作者：姚燮
朝代：清
体裁：五言律诗

诗无尘土气，味隽抵江瑶。直嗣中州响，应悲下里嚣。贞篁何损媚，太璞本无雕。祗惜筝琶耳，无能辨大韶。
赠叶舍人名沣六章·其六
作者：姚燮
朝代：清
体裁：五言律诗

竟以才华重，其人已可哀。眼中同辈老，吾子慎将来。古史无文苑，名山有劫灰。试看神骏骨，埋没几蒿莱。
赠叶舍人名沣六章·其四
作者：姚燮
朝代：清
体裁：五言律诗

五月梅雨溽，昔别在京畿。君马太行去，吾船越海归。关山兵忽隔，信息雁同稀。不信复兹遇，相惊转自疑。
赠吴式韩
作者：姚燮
朝代：清
体裁：古风

大药今难求，采芝亦堪饱。安使七尺骸，颓废听其老。吴生不爱嬉，一编穷冥讨。洞腑虚可涵，峻力穴能捣。脱然游燕秦，流览备稽考。千里木叶空，关河色黄槁。金风吹箬笠，乱发似秋草。长啸回东流，短志匿西皞。立马披苍霾，积疑万年扫。归来对妻孥，尘厚面容皂。鹰翎秃已败，盘秋尚雄浩。百篇怀古吟，示我手删稿。在韔弓九钧，韧坚不可拗。谁窃仙掌露，一润蝉吻燥。咄哉牧豕儿，囿井测天造。乌知龙渊中，珠玉尽恒宝。处女不出闺，识隘等襁褓。我将揽子袪，梯云上穹昊。
赠周侍御铭恩八章·其一
作者：姚燮
朝代：清
体裁：五言律诗

十年不相见，遽尔鬓如霜。道在庸何愧，途穷未敢狂。沙虫空搏撠，云骥自腾骧。多少荆山玉，如泥委道旁。
赠周侍御铭恩八章·其七
作者：姚燮
朝代：清
体裁：五言律诗

握扇知何值，今犹箧笥藏。转惭粗笔墨，伴阅苦风霜。百斛为珠聘，千金作剑装。谁将故人意，一例重琳琅。
赠周侍御铭恩八章·其三
作者：姚燮
朝代：清
体裁：五言律诗

思君在夙昔，古月梦轮台。叶落秋先到，天高雁不来。方愁云树隔，难复酒尊开。执手重呜咽，雄心我亦灰。
赠周侍御铭恩八章·其二
作者：姚燮
朝代：清
体裁：五言律诗

马带三边雪，踉跄夜入关。为言君德厚，竟许罪臣还。眼熟飞蓬捲，身依古树孱。未须悲困阨，相待有名山。
赠周侍御铭恩八章·其五
作者：姚燮
朝代：清
体裁：五言律诗

嗟我亦沦落，清时作废人。未工巴里操，枉负帝乡春。映路多新柳，看衣有旧尘。愿为偕隐计，钓石在江漘。
赠周侍御铭恩八章·其八
作者：姚燮
朝代：清
体裁：五言律诗

不信关河旧，侵寻事日非。又逢春色尽，怕见落花飞。巢燕徒新宅，啼鹃任夕晖。吾人真际在，莫使素心违。
赠周侍御铭恩八章·其六
作者：姚燮
朝代：清
体裁：五言律诗

凄凄西巷雨，羸骑过君谈。往事茫如梦，从头计未堪。徐陵今宿草，沈约不停骖。回首壶园树，谁为此夜酣？
赠周侍御铭恩八章·其四
作者：姚燮
朝代：清
体裁：五言律诗

家还遭乱劫，弟复死他乡。归计愁空橐，浮居似野航。无梁谁渡马，有翼不如鸧。凤实如难啄，于田觅剩粱。
赠周布衣渭
作者：姚燮
朝代：清
体裁：古风

罗纨满堂子独布，悄余目成如有诉。拂帘未及秋风来，已使幽心飒衰素。禁苑钟鸣天月高，疏烟城台明柳梢。星光远没紫荆塞，雁行低过芦沟桥。莽落吾愁得吾子，众客豪筵晏方已。华胄荣名挥百年，他国良朋识千里。子迹不出闾巷中，子名震与王侯同。独行能慑贵人贵，托身何必空山空。长安取官易反掌，青云无梯援可上。不从狗监贿高车，宜厕牛医称贱党。子今四十须发斑，九仙抱骨徒珊珊。凤凰纵食弃馀稻，苞仪天相非单寒。平生嗜史还嗜酒，读史一篇酒一斗。狂时欲搏婕妤熊，醉极思屠樊哙狗。无端爱我同夙欢，三生金石通一言。挽衣重入酒家座，解带自出怀中钱。椰瓢为樽浮琥珀，羊肋牛蹄手忙摭。河山壮阔萦襟袖，啼笑淋漓动肝鬲。一灯两影依迟迟，漏签报过三更时。人间凉露方凝梦，天上重门欲唱鸡。斯时吾子醉已烂，归绕西街沙没骭。立避骄鞭巡尉呵，走数穷檐乞儿叹。我来客此三月多，闭门往往愁独哦。东风行乐早逢子，肯令花底春蹉跎？西郊猎场正芳草，芳草芊绵芳树老。约君盘马怒飙中，同掣腰间雁翎皂。
赠壶园同寓诸子五章 其一 盐城沈肇熙
作者：姚燮
朝代：清
体裁：古风

神隼发商唳，响遏天河云。翅影落潭水，寒绿秋无氛。沈君气拔俗，吟息吹古芬。每醉溢狂趣，随见天机真。可怜旧衣葛，染敝京洛尘。汾阳去千古，彩笔空迈群。簪毫侍中秘，眼底徒纷纷。
赠壶园同寓诸子五章 其三 仪徵厉云官、恩官昆季
作者：姚燮
朝代：清
体裁：古风

皎皎双白鹇，江鹜非其俦。明采耀初旭，刷翼南涧流。二子古姜李，风格相敌侔。杅檠比旰夕，簧醒交唱酬。天涯等庭户，至乐忘远游。嗟余有弱弟，客梦阻沧洲。中庭绚春鄂，对之增郁忧。
赠壶园同寓诸子五章 其二 山阴沈元祁
作者：姚燮
朝代：清
体裁：古风

耳名熟五载，震若寥宇钟。讵知接颜色，来此燕都中。文章守败簏，不救归路穷。天衢亘秋色，飘堕烟海鸿。霜气逼酸紧，羽秃神不丰。幸弗坐枯槁，委念随所终。群玉有仙侣，行当偕子从。
赠壶园同寓诸子五章 其五 歙县徐志恭
作者：姚燮
朝代：清
体裁：古风

笙鹤胎瑶林，暂戢羾云翅。神光不可亵，英英扫凡气。君胄席清华，耳目熟文字。玉节守步翔，锵然叶温粹。每与衡古近，异识有同契。野澹不媚俗，余亦分遭弃。勉为明德后，天府重华器。
赠壶园同寓诸子五章 其四 金匮徐炽昌
作者：姚燮
朝代：清
体裁：古风

弱冠走千里，羞与伏骀并。朗眉逼英爽，澄眸照清迥。读书阻奥义，妙悟得俄顷。风轮籋天马，中蹶由恃敏。愿以特达气，挫鍊入沈静。两仪递昧旸，流辉日夕警。宝哉太阿剑，毋使匣韬影。
赠奚山人疑
作者：姚燮
朝代：清
体裁：五言律诗

怀葛古高士，东南大布衣。间生亦麟凤，才望共归依。碧海云如夕，青穹鸟自飞。徜徉外尘壒，苕上有苔矶。
赠张丈廷济
作者：姚燮
朝代：清
体裁：七言律诗

鲁殿岿然在眼中，瓣香天籁属吾翁。编年金石春秋例，大布衣冠魏晋风。寄食人间须早白，论时酒后气犹虹。神骐尚惜无真赏，劣马应教感路穷。
赠徐十三明经时栋四章·其一
作者：姚燮
朝代：清
体裁：古风

割裂诬圣贤，谁真读书者？鞯辔差可胜，自许等天马。啁响欺病蛩，何如钳口哑？眼中城南徐，生平意中寡。羞攘名言卮，耻炙辨才輠。九宇氛自澄，三垣斗堪把。皇始能贯终，太素不知赭。岂有菲薄心，奴视及董贾。须悟汲冢书，已在壁经下。
赠徐十三明经时栋四章·其三
作者：姚燮
朝代：清
体裁：古风

桐城树文帜，南恽势愁败。吾乡始杲堂，甬东遂成派。越轨不受羁，蹴尘但矜快。遂使大漠空，不如隧道隘。君手工筑篱，先能饬其坏。酿酒不到醇，入市戒轻卖。庶几青莲华，别启佛天界。吾文如律师，但拘五灯戒。安得舍利珠，悬门喝君拜。
赠徐十三明经时栋四章·其二
作者：姚燮
朝代：清
体裁：古风

玉缜不可砺，曷贵昆吾刀？扪隙守冻蝇，在裈虱已逃。卷轴充五车，义理纷牛毛。禹迹未过华，谁疏汾与洮？龙门有何钥，但资砥柱牢。东流经万里，日月同滔滔。纵立千丈波，不掩青天高。斯言虽指喻，闻者嫌吾謷。且挟婺女丝，往就天孙缫。
赠徐十三明经时栋四章·其四
作者：姚燮
朝代：清
体裁：古风

昔遭海上氛，与匿兰江陬。虽堕荆棘中，未肯白日偷。爱君自此始，与君同唱酬。攻之背水阵，拒以田单牛。居然楚汉军，一划成鸿沟。吾年过君十，疲矣究何谋？愿如莒列齐，共事天王周。能任鰋鲤争，乃为真龙虬。勉哉夏气荣，不勉时将秋。
赠徐司马荣即题其诗卷
作者：姚燮
朝代：清
体裁：古风

以刀斫石石生火，客者提椎笑其左。哙也岸帻髯如嗔，相对留侯愧婀娜。病我作诗矜崛强，动援险怪争老苍。欲纳天地入纤芥，直视元古皆混茫。焉知握棘上嵩华，不如按辔驰平康。东瓯司马三唐杰，午影悬竿肖诗笔。丰肌若熨骨自寒，大气能虚理为实。间于别想参奇谲，根柢和平可心质。独鸢衔缴天半飞，单骑横戈隧阴出。读之终卷吾浩叹，区区此道今已难。摹风缋雅习优孟，佻响何论乾嘉还？岂无一二振衰手，蝥弧高树雄一坛。或嫌横骤越中矩，长河不闸山无关。不则蛊媚学孙寿，厚以粉泽轻以鬟。君来抱瑟向筝座，知谁敛色聆尔弹。张军挑战颇自负，至此瞠乎殿君后。老阮能作鸾凤鸣，腐史甘为牛马走。如资疏磬追越思，愿乞灵丹药痹手。两心忽慰十年怀，万古同期一杯酒。吁嗟乎，野农得穫多弃锄，几人作吏还读书？偶乘纷冗得閒隙，弥珍精力同璠玙。岩英泽秀荟之润，帝怀民隐交相纾。况君试硎不露刃，渊渊内性工蓄储。以文经世有真际，勉矣毋使日月除。龙珠我亦葆芒采，奈尔天汉悬月蝫。
赠戈载
作者：姚燮
朝代：清
体裁：五言律诗

吴下老词客，上头白发多。愧无长剑赠，奈此短箫何？到地悲黄雀，当檐袅碧萝。湘君今已悴，要汝梦湘波。
赠无碍上人
作者：姚燮
朝代：清
体裁：古风

搜烟直穷碞底树，千岁癯僧抱琴住。毗耶弟子三百人，一劫风轮了人趣。其住劫者不出山，习猿成性心黠顽。于中独有无碍子，气借云生骨木死。龙女善相供煮茶，枯藤垂龛开白花。珍珠撒手成碎沙，世间恩怨纠如麻。子忍低眉不相顾，鹦鹉娇啼狮子怒。无情风雨漂六天，谁抱元灯守灰炷？万千梦里孤钟鸣，担囊踏露人间行。峨嵋武当苦硗确，泰华中间地最平。奔云不搅黄河声，阅世归山上果成。不容饶舌参梵经，其息愈默机愈灵。指端一现莲华青，虚空妙乐移我情，我将师尔求无生。
赠朱绶即题其知止堂诗卷
作者：姚燮
朝代：清
体裁：古风

性情作经元气纬，玉在丰年足名贵。天池渟碧无滥流，地下河淮自烟沸。忆昔读君少时作，矫翅凌风已不弱。理亦有范才辄驰，情即相倾意犹薄。闻君十载始识君，燕台春禊天无氛。通名座上了一揖，后来离合同游云。雪晴大江孤榜下，解襆吴门正年蜡。茅堂清晓寻寒梅，干影池心兀凌跨。新诗七卷携归读，夜半霜飙逼帘烛。始愁难竟继恐尽，神为提撕气为束。声名于世多渺茫，口碑笔史成滥觞。吁伊雕羽藉喧吓，山鸡野翠称鸾皇。知君已晚我诚过，灵豹讵必皆雾藏？笔非铸铁何劲直，不御铅华倍明婳。翻腾浩荡中竽籁，探取零星尽肝鬲。千秋巨制若林立，径弗相违貌无窃。长言不足还永叹，喜披荆棘搴崇兰。投珠尘网色黯惨，控骝窄巷行蹒跚。便推再世得李杜，岂真重尔将名山？淫丝疲竹鬨城市，瓠巴不见琴毋弹。
赠朱翁昂之
作者：姚燮
朝代：清
体裁：古风

翁年逾古稀，肥泽如壮岁。盛名卓山斗，艺进意弥退。华嵩旷六合，灵赴与神会。奇险笔为凿，瘴恶墨能汰。寸尺具寻丈，理在足矜贵。馀沈染花鸟，亦自绝妖媚。登堂记夕晤，篝影烛光碎。天云汎衣绿，藓影入门翠。签轴塞床堵，密与身肘碍。掀髯踞席坐，兀岸勇酬对。片言洞幽窾，寸指划流派。吴工竞悦目，骨靡力从坏。毋论古法丧，适贻后起害。中流得所砥，高防庶免溃。岂为众好徇，区区论成败。
赠杨山人韫华四章·其一
作者：姚燮
朝代：清
体裁：古风

普地南薰风，不入穷士门。幸免冻馁忧，天已深其恩。十载守迂讷，著述多妙文。谁怜卷轴外，但馀椽屋存。槁颜石同瘦，衣有秋苔痕。坐享空山年，风雨清其魂。尘逵起岩崅，骏足难轶奔。安见无底钵，可贮方壶云。
赠杨山人韫华四章·其三
作者：姚燮
朝代：清
体裁：古风

大江限南北，不限君声名。未及握手谈，吾意难尔倾。吾贫为谋食，橐笔阊门城。踯躅生汗颜，何待人亵轻？不犹命同感，摧此傲骨峥。安有巨灵斧，一削千山平。浩歌吐中郁，未防神鬼听。仰看正午旸，蔽匿秋雾冥。言愁亦何益，撒手虚空行。虚空漻漻风，吹动双虹青。
赠杨山人韫华四章·其二
作者：姚燮
朝代：清
体裁：古风

众气方致荣，斯人独憔悴。力抱天柱孤，难砥大河溃。矢心甘牖居，默尔古欢佩。目摄变谲云，已穷造化态。娟影资自怜，于世眇何赖？差幸黄鸟声，与春慰私爱。咄嗟蝇蚁微，亦此大圜戴。奈何走壁风，不及江水快。
赠杨山人韫华四章·其四
作者：姚燮
朝代：清
体裁：古风

拔地穹隆山，不镇风气浮。殚心务华冶，纤琐穷剔搜。偶作朴愿持，邻里咸鄙尤。始信翟雉群，未宜厕之鸥。脱我一袭衣，饮君城西楼。压巷香曲尘，不滓深樽秋。深樽秋绿光，下沈月魄幽。以此斟酌君，荡君心郁忧。忧心荡何涘，上薄斗与牛。手撷天孙绡，拭君清泪流。
赠潘丈眉二章·其一
作者：姚燮
朝代：清
体裁：五言律诗

残雪城闉路，来寻处士家。门幽驯暗雀，庭煖舞高花。斗室罗元象，空山老赤骅。读书师古哲，晚岁健弥加。
赠潘丈眉二章·其二
作者：姚燮
朝代：清
体裁：五言律诗

岳辅东屏岱，天根上宿氐。经厨颃叔重，诗帜夺昌黎。气括无旁溢，阶崇阻寸跻。昙摩森大律，愿拜乞金鎞。
赠潘孝廉丈德舆即送其还淮安四章·其三
作者：姚燮
朝代：清
体裁：古风

斯文毓灵瑞，造物亦深至。轩冕何荣辱，忍与争取弃。所为先生悲，夙抱宏干济。即此忠厚心，于世实相系。奔走长安门，讵为贱贫计？安能投草茅，论舌听凋敝。置酒临高台，天宇浩空气。白云去不返，飞鸟倦谁寄？为君击剑歌，洒然一流涕。
赠潘孝廉丈德舆即送其还淮安四章·其二
作者：姚燮
朝代：清
体裁：古风

龙门塞砂砾，源绝不可治。坐令江河流，横溢淆渎支。启箧示新卷，拂几雒诵之。悱恻达中腑，缘饰芟外词。化理兼众妙，沈语耐百思。若有古人息，隐默通太希。乃信天地间，元音无绝时。李杜炯日月，久为云蔽亏。悠悠千载心，耿耿同此期。
赠潘孝廉丈德舆即送其还淮安四章·其四
作者：姚燮
朝代：清
体裁：古风

人生各道路，离别事亦常。况共六合中，把手非茫茫。送君出西郭，颠倒车中装。南风动禾黍，路砥沙不飏。毋为孟浪游，良刀善自藏。所嗟未罄意，恻恻萦我肠。恐我明日梦，先至淮水旁。淮水日夜流，上有君子堂。堂虚抱寒碧，漾以明月光。此月如我心，相见毋相忘。
赠熊丈士鸿
作者：姚燮
朝代：清
体裁：古风

今年下第出燕市，到杭六月逢曹生。为言巴蜀有儒硕，手挥千古神峥峥。近栖邻寺避喧迹，箕踞斗室书为城。渡江仓卒不能访，面虽未觌心早倾。谋生一砚计苦拙，旋复辞亲客西浙。涪翁招我来南园，聊慰羁栖得欢悦。沙烟过海云午低，欲雪不雪千鸦飞。残年异地合杯酒，琴瑟并坐泠泠挥。当时可见不得见，意外忽遇缘亦奇。示余著作卷盈尺，子髓经腴史膏液。其光黄金坚白铁，劫火罡飙不能灭。况君经济天下才，胡为垂暮犹蒿莱？君偏袖手待閒暇，不作斫地歌鸣哀。若将鍊骨到枯瘦，但能肉御非龙媒。白君秀削铜梁巍，七门苦水溪萦回。箐烟木瘴极瀰莽，中有百尺仙人台。却来溟渤纵元鹤，九还鼎火将毋灰。纷纷耳誉谁知者，有泪无端为君洒。童山木尽雕巢孤，匝地蘼芜遍黄赭。出门分手即万里，瞬息欢筵意难舍。寒流一棹吾将行，荒鸿尚自迟南征。衾灯夕廨君听雨，我舟江上愁风声。纵有心迹挂白日，各无根蒂怜浮萍。西湖三月杨柳青，桃花满市多啼莺。倘来共醉宋家酒，与君携手登南屏。
赠燕
作者：姚燮
朝代：清
体裁：七言绝句

过江风雨閒花尽，送客山川乱草多。又是一年春欲晚，忙来忙去苦因何？
赠王同年楚材即题其寿藤图
作者：姚燮
朝代：清
体裁：古风

与子赋成均，同出新城门。新城学行宗，网罗多瑶琨。分科各徵萟，密意联青樽。扰攘长安中，偏队雄一军。叠山南屋祠，星斗光斑璘。时我羁壶园，隔屋犹比邻。每袖一卷书，过从资讨论。风雨无十年，飘落嗟浮云。今年偕计吏，来踏天衢尘。对子搴敝裳，百感难具申。我年已四十，子年逾五旬。在世虽赘疣，卑贱犹幸存。共登天桥楼，洞牖窥八垠。西山石一拳，照斝空嶙峋。闻子近闭户，授经文简孙。课暇还著书，迅笔追日轮。勘谳千家言，吐滓斟芳醇。银潢太乙舟，中派洄上源。意将寿万古，讵独寿其身？尺砚环藤花，屋有轩羲春。沈君传之图，瘦硬诚通神。瘦硬喻子骨，树立完天甄。下视桃李花，拉杂同荆榛。吾乡论耆硕，南雷天之民。鲒埼虽晚出，实堪佑为臣。遗书半遭蠹，几等千钧湮。子发能系持，绝地重辟津。遂使听缶聪，玉响惊球珉。可惜欧阳亡，未鉴眉山文。我愚实逊子，所务惟琐繁。负此一寸管，播弄陈言陈。作诗聊和子，词浅意殊真。年来我兴衰，落落交寡亲。异地犹子偕，颓气轩然振。战魔出奇劫，始识龙象驯。岁月后正长，逝当穷昆岷。
赠舒司马恭受四十韵
作者：姚燮
朝代：清
体裁：古风

公实死后生，未雪道路谤。据迹求是非，舆论几闻当？海甸今太平，东南扫烟瘴。握剑抒旧怀，苍茫集孤怆。惟吾素职公，辨品惬尊尚。杶心切露濡，骐首勇云向。十年官句甬，远鉴纳昭亮。克敏事无偾，鲜越治奚妨？迨遭兵火危，沿海警剽掠。滃州一弹丸，孤绝势难防？守土责在公，枕刃百裁量。咄嗟名位卑，计议未容创。但秉大帅符，遵循学檐傍。一朝决裂成，六日歾三将。巨澥身拟沈，烈火发先炀。读书明大端，忠义讵艰仗？群手咸痿痹，安能独扶障？痛眄左右林，鹰隼尽逃飏。城亡誓与亡，酖酒夙所酿。含笑如饮饴，羁魂听波荡。膏岂受辱涂，药殊轻死仰。精灵全所归，归骸亦非望。苦因一息留，拯救受民诳。转以相爱深，陷使公抱枉。维时民护公，胝趼走穷旷。尚从危命馀，保全万金饷。后来定功罪，爰书多孟浪。待戮囹圄中，泣拜圣明贶。益令无知民，猜度起辞让。积泥高过山，竟欲太山葬。鉴罪获宥生，敛雾出青嶂。拭顶重戴天，煦复挟绵纩。每抚齿发存，深恩泣未偿。敢于身外名，凛凛竞得丧。公年长我多，例居丈人行。夙蒙嘘拂加，冰怀匿春盎。惜公委曲情，于俗难遍状。作诗聊赠公，弗贬小子妄。诗成烧巨灯，置酒助神王。隔幔铜琶声，金飙挟悲壮。
赠范丈浚六十韵即题其诗卷
作者：姚燮
朝代：清
体裁：古风

苦吟累心血，不吟心失凭。吟劳我成痼，如木缠于藤。寤寐续呻叹，罔惜危疾撄。穷思刻元窅，敛体投昏冥。得奇辄大悦，稍振神气清。槁念谢名誉，谁来窥幽扃？去载中秋沴，二竖相凭陵。司命实丈人，为我延绝龄。手丸一丸药，石菌仙露馨。月愁既晦蚀，魄乃初弦生。遂拔陷淖蛙，上见垂天鹏。谆谆戒驰攘，驰攘性之刑。为赁道士庐，键户参黄庭。惟时商飙寒，大江多愁声。势挟赭草色，吞吐残晖明。其光动鸦背，夹叶纷堕城。城楼对钟阁，吾袂云渟渟。隔城江上山，乱碧追帆行。帆边海烟气，上浮天峥嵘。吾身控波涛，阔眦开穷溟。屈栅弄鸡蹠，荒苦惭生平。因撷骚经腴，渎告紫府听。紫府帝玉相，太微涵星泓。叱星邀我魂，许我传元灯。写副呈丈人，丈人还许称。谓已解俗缚，勉可淮南升。自兹减疢痗，渐可辞参苓。浑然返胚始，遘目齐枯荣。转虞扑在满，何有觚之棱？死惟丈人活，德惟丈人膺。丈人亦好吟，靡志攒兀崚。独影梅花枝，枯到空山僧。丈人坐深堂，种竹为堂屏。方几腻初雨，墙绿如雾蒸。剸刀刻琅玕，媚羽窥小莺。霜髯一尺半，仙仙瑶台冯。其诗皆妙乐，简瑟繁为笙。玉质霏至皎，空响筛珑玲。道根泯窒碍，天韬怡稚婴。招我和新什，答韶憾匪韺。在昔丈人壮，秣马赋东征。桄榔五岭雪，荔枝六月冰。蜑女琵琶洲，泛醉花田舲。结交南剑客，说剑三枫亭。苍霾溟渤来，龙气缠华缨。手拂窈窕岚，万象未容暝。兴尽赋来归，蒲衲逃浪名。斗室罗古欢，蜗处讵伶俜？近且畏颓髦，疏草神农经。导引师混元，绝妄平骄矜。援我九渊底，置之台九层。得从养摄馀，酬唱谐蟀鹒。今我自北还，乱卷堆行縢。柴门短檠梦，时骇车輷輘。庶几旧潭石，出土重砥硎。矧我病后体，尚借药力撑。愿约对面趺，炯目千年醒。晨禽飐寒翠，桐檐初旭赪。髡髴玄关开，旷宇渊澄澄。耐吟补閒拙，轧响弥八纮。
赠董老攽五章·其一
作者：姚燮
朝代：清
体裁：五言律诗

董老喜吟诗，攀援古是师。触心微有会，含笑一拈髭。烟壁动萝带，春江湔柳丝。许多葱澹色，百袅入君思。
赠董老攽五章·其三
作者：姚燮
朝代：清
体裁：五言律诗

董老善作画，撑胸竹石兰。屈刚为婀娜，拔俗出高寒。湿墨两三叶，长笺云一竿。须生灵怪气，惊倒秀才官。
赠董老攽五章·其二
作者：姚燮
朝代：清
体裁：五言律诗

董老爱种花，钗鬟列屋誇。枯枝经拂拭，小蕊亦妍华。春好傍莺坐，夜深愁月斜。多情能熨物，娱尔寿龄加。
赠董老攽五章·其五
作者：姚燮
朝代：清
体裁：五言律诗

董老好结客，坦白绝猜疑。如对邱山重，能令冠盖卑。苦心寻诤告，热胆赴艰危。金石古班尹，谁嗟近莫期？
赠董老攽五章·其四
作者：姚燮
朝代：清
体裁：五言律诗

董老溺饮酒，三杯兴始狂。市佣皆识面，有债亦寻常。睨雁青天小，临风白发长。糟邱封汝醉，醒后即他乡。
赠钱伶二章·其一
作者：姚燮
朝代：清
体裁：五言律诗

下车无一语，揽手两逡巡。昔事凄难忆，相逢恐未真。关山沈晚色，花柳入残春。那得天池水，从君洗袂尘。
赠钱伶二章·其二
作者：姚燮
朝代：清
体裁：五言律诗

欲知别来事，但看此容颜。谁信莺都老，如何雁不还？客装馀赵筑，乡梦断吴关。我亦飘零者，能无泪点潸。
赠陈明府丈文述四章·其一
作者：姚燮
朝代：清
体裁：古风

绀月射瑶岛，华扉辟云黼。烂然天吴衣，灵葩挟之舞。琐骨中琅玕，流神极媚妩。还景吸内液，砂滓猛倾吐。万宿络珠采，河绳自准矩。水鶠志琪林，顾影怨弱羽。
赠陈明府丈文述四章·其三
作者：姚燮
朝代：清
体裁：古风

意气夙凌铄，才誉走无胫。卮醽吸月魄，佩剑炯潭影。青莲幻掌指，妙香发俄顷。葩羽入镂刻，湖山助明靓。中年隐薄宦，相治挈枢领。导渠泄上源，量地辟芜町。惜哉汗血骥，枥轭缚难逞。西风横汉来，朱凤去高迥。濯笛九湘上，振衣五峰顶。
赠陈明府丈文述四章·其二
作者：姚燮
朝代：清
体裁：古风

诗堂卷秋幕，空色浮明熹。风林绚晚叶，露草纷夕甤。穆古泽须舄，威凤翩其仪。微谭汰外氛，静想蟠众怡。谢安渺典午，流韵今缅兹。若蹑绝尘马，缒雪升峨嵋。瑶峰照寒削，苍烟空九疑。
赠陈明府丈文述四章·其四
作者：姚燮
朝代：清
体裁：古风

商籁出西昴，万绿扫如雨。至泬接明澥，流爽布层宇。乃知刊其靡，淳闷始还古。元龙根夙慧，入劫阅愁苦。晚悔得坚定，守道绝龃龉。词绮谢青兕，神超秉元麈。太华悬明蝫，瑶琴倚松抚。采芝有仙客，栖灵眇丹侣。流声忽中感，凌飙想鸾举。愿炙云和笙，相偕奏大吕。
赠陈明经凤孙三章即题其清霅草堂诗卷·其三
作者：姚燮
朝代：清
体裁：七言律诗

惜哉沅茝与江蓠，草草西风溷棘茨。好色原非吾道累，读书当为古人期。难言岁月供迁就，几见勋名出路歧。去且与君投溟涬，手披青雾叱文狸。
赠陈明经凤孙三章即题其清霅草堂诗卷·其二
作者：姚燮
朝代：清
体裁：七言律诗

双龙古剑漫摩挲，斫地从君试一歌。久阅春花青鬓改，每吟秋树夕阳多。从来下厩无骐骥，须念空山有薜萝。便向市垆寻苦醉，明朝醒矣复如何？
赠黄比部玉阶二章·其一
作者：姚燮
朝代：清
体裁：七言律诗

丁卯诗窗似水侵，涪翁酒户作山深。疏花小竹含烟语，弛带宽衣出佩音。照事灵怀能彻底，论人高见不趋今。如何托迹为郎吏，我惜微官屈尔任。
赠黄比部玉阶二章·其二
作者：姚燮
朝代：清
体裁：七言律诗

峤疋文章守瓣香，颇多清怨匿潇湘。立身为鹤玉同洁，得气先兰春自芳。颇愿还山谋种溉，最难入世等潜藏。客中吾有南携秫，留待君閒静试尝。
赠黄茂才杞孙
作者：姚燮
朝代：清
体裁：古风

读书如拣金，沙净光乃出。洪垆未入锻，先慎汰淘力。君文何轩轩，阆台月白孤鸾鶱。以其馀萟及词翰，亦是龙脊骄连钱。百回纡郁一倾荡，气如弩决无能先。从兹六合极驰骋，还于心腑加策鞭。南园静夜张华筵，寒月在户云娟娟。严霜压屋烛光短，勉尽三爵生微暄。斯时座客斗豪论，君独简默无烦言。诘朝过我证所学，摆除客气忘蹄筌。上阊九纬星钩连，霓裾霞佩栖神仙。青梯有级汝终到，但防下海波沦奫。论年于我愧兄事，幸恕狂论无相愆。朔风掠地昏尘埃，穷年作客吾可哀。荒榛满眼少春色，空山喜见梅花开。明朝湖上别君去，或凭飞雁书能来。人生树立各自勉，无令鬓发成颓衰。
走厮篇当枣下何纂纂
作者：姚燮
朝代：清
体裁：古风

昔隶走厮班，蓝褛襟无完。畚帚囹圄墙，墨面除矢菅。今乘薄笨车，出入公府门。公府迎下阶，并坐称弟昆。文履何橐橐，高冠何轩轩。游蜂自为目，竦鸢自为肩。狐鍊蛊媚工，虺窃张弛权。居然列�绅，阀屋华楣櫋。明珰双姣童，抱觯趋玳筵。按簿稽宅田，馀畜千金钱。金钱民脂膏，田宅公家捐。一朝为若有，道路皆流涎。道路怵迫徒，趋跄恐难前。或苦身势微，敢愤未敢言。朝蕣学女萝，上欲松柏缠。黄雀不值庖，乃复同鹰鹯。岂真天地仁，不于垢腐偏。假可名器轻，心使志士寒。野烧无久炀，善自戢其奸。缚骭驱黔驴，何炫珊瑚鞭？
赵北口
作者：姚燮
朝代：清
体裁：古风

堤尾接燕嘴，天带缠虹腰。津沽汇灵脉，清气盘如潮。上鸿落丛溆，下鹇栖苇坳。风条媚村旆，烟箬浮渔舠。窥其蔚蓝极，但有青苍包。浅眄得深悦，近适忘远劳。焉知寸轵间，飞坱千寻高。美人厌芳佩，拾茝将安要？
赵北词三章·其一
作者：姚燮
朝代：清
体裁：古风

赵北有春柳，鹅黄微袅风。含愁如病女，侧影故自慵。横睐水烟阔，夕月澹瀜瀜。何如西湖上，乳燕语疏栊。
赵北词三章·其三
作者：姚燮
朝代：清
体裁：古风

赵北有春草，微绿吹浅沙。玉鞭拄游骑，酒帘风飐斜。年年三月尽，大堤多落花。宛转十二桥，倘来六萌车。
赵北词三章·其二
作者：姚燮
朝代：清
体裁：古风

赵北有春水，漾漾七二沽。停楫下鱼罩，落日飞鹈鹕。天杪生晚翠，云叶相模䊀。若隐鹊山色，一眉痕有无。
赵北道中二章·其一
作者：姚燮
朝代：清
体裁：七言律诗

零风剩雨出任邱，短毂轻装过鄚州。隐隐蓟门回马见，萧萧易水抱关流。谁为慷慨悲歌客，不尽川原落日愁。且去携尊穷远目，雄城天杪有军楼。
赵北道中二章·其二
作者：姚燮
朝代：清
体裁：七言律诗

沙烟响曲玉粼粼，大道青芜碾去轮。千骑并趋濡水夕，万杨遥入帝城春。灯边卧酒无乡梦，马上联诗有故人。明日金台残照外，西屏天笏看嶙峋。
赵文学裕熙招饮席上有怀武淘胡宋修二章·其一
作者：姚燮
朝代：清
体裁：七言律诗

十月山川苦不妍，深堂属酒睨高鸢。无多芳草可怜雨，相望故人天末船。去岁风波同矮榻，环灯啼笑杂鸣弦。遥知大叶空庭树，低影茶廊扫暮烟。
赵文学裕熙招饮席上有怀武淘胡宋修二章·其二
作者：姚燮
朝代：清
体裁：七言律诗

暮烟空阔海山凉，晚稻新屯碌碡场。酒灶定参彭泽秘，诗坛可忆杜陵狂。风云千古无留梦，澒洞平生感客觞。眼底蕙兰争葺佩，吾愁隔指复参商。
越日再过天桥酒楼独饮
作者：姚燮
朝代：清
体裁：古风

出门寡适生计穷，日日醉卧糟邱中。糟邱主人熟醉客，缸面特启珍珠红。今朝天晴柳逾绿，黄莺乱飞絮簇簇。阑干一面东风多，荡软春空似江渌。长安卖酒千百家，高宜看山深藏花。公卿屠沽溷一座，银灯玉管真团沙。我今破例来独醉，未醉何须瓮头睡？一身漂泊无位置，但与牢愁作牵累。牢愁不泄泄以酒，高阳之徒我之友。高阳之徒既不来，刘伶李白今何有？我来独醉还独歌，座无知者歌则那。夕阳闪袖低鸟过，人影鸟影同婆娑。俯看六市蔽车马，朱鞭翠轴翻惊波。惊波翻腾日复夕，此座平安瀛峤席。此酒如渑泻杯碧，照见楼台倒千尺。多少黄金路旁掷，一醉无缘有谁惜？我既云醉眠亦宜，梦乘元鹤天门飞。天门百重云崄巇，后有虎豹前蛟螭，荒荒渺渺终何依？
越日雨中饮复醉叠前韵示诸君·其一
作者：姚燮
朝代：清
体裁：古风

积忧竞时序，蚕鸟同沸煎。苟乏灵椿姿，安傲蜉蝣年。开窗看昏雨，沈翳无晓天。寒蔬坼烟甲，自酝春绿妍。餐松可绝粒，无酒吾亦仙。笑彼新邱营，死忧遗骨捐。蒸云出远山，去恐成浊泉。幸留一片青，吞吐琪树颠。君饮不计量，吾醉还陶然。华鸾环作屏，袒向蓬莱眠。
越日雨中饮复醉叠前韵示诸君·其二
作者：姚燮
朝代：清
体裁：古风

蓬莱万仞高，境先混沌凿。皎月如龙珠，横箫且骑鹤。沃焦有大渊，尧时已为壑。昆崙与扶桑，相对永漠漠。皇极持寸心，毋今丧我橐。当使风骨存，峻于两厓削。空宇无滞云，枯林不留萚。一握东海杯，飞来掌中落。仙叟赌玉尘，但解橘隐乐。焉知天外弧，夜影警神鹗。
踏露
作者：姚燮
朝代：清
体裁：五言绝句

踏露出门去，平野烟昏黄。残月下远柳，宿莺初回翔。
踰堂古岭渡溪至李家坑三章·其一
作者：姚燮
朝代：清
体裁：古风

倦云赴东壑，西壁开凉晖。黄鸡呼饭人，出门客迟回。引风剩一叶，傍我疏发吹。始知空山秋，八月已萧颓。策筇望前路，坦滑多苔莓。柴门知谁家，野鞠颇有姿。远径人负锄，似向此中归。我虽尘世来，意澹接能谐。旷翠汎窈窈，吾衫烟霏霏。
踰堂古岭渡溪至李家坑三章·其三
作者：姚燮
朝代：清
体裁：古风

溪南迤斜畈，一折幽复深。夹路桫椤香，惜非桃花林。萧然遇野老，向风坐披襟。有田种山药，茁苗如紫蔘。自食差有馀，饱外无閒心。杂树偶为花，绕屋多佳禽。虽非魏晋遗，淳古已堪钦。讽以招隐篇，疏籁浮遥岑。
踰堂古岭渡溪至李家坑三章·其二
作者：姚燮
朝代：清
体裁：古风

溪流若抚弦，弹我素心曲。交合空濛岚，望疑竹天绿。四岚无外浮，紧与一溪束。下使溪水光，为黛不为玉。踏矼行过南，吾影喜资浴。还视顷所经，天梁但横瀑。结宅容久栖，仙山事无促。挂月松萝颠，卧携道书读。
踰洪水湾下兰江
作者：姚燮
朝代：清
体裁：七言律诗

长空秋瘴卷黄茅，壑泻东倾走怒蛟。万壁泄云风自挽，六天战雹耳先聱。大江独舸怜蓬鬓，古吹何年入画铙？小泊芙蓉斜日岸，去寻鹦鹉碧山巢。
车中对月
作者：姚燮
朝代：清
体裁：七言律诗

野露凄然湿敝袍，夜凉极目向平皋。风吹白雁一行去，月与青天万古高。岳气如虹嘘北斗，河声挟梦走南涛。楼台杨柳人孤影，几度停砧盼大刀。
车行枣花下
作者：姚燮
朝代：清
体裁：古风

香来昧所自，即之还疑无。翘首见崇柯，黄粟金纷敷。琐屑似岩桂，一一明鄂跗。夕意月能媚，晨态烟为梳。离尘绝搴撷，野蝶升徐徐。飘英未及地，若将依我裾。芬扬倘不远，气郁谁能知？停鞭一为恋，至悦适静娱。
车行皂河堤看杏花二章·其一
作者：姚燮
朝代：清
体裁：七言律诗

马背横枝送影娇，梦回无赖客心撩。依依暝色延初月，蔼蔼春烟漾薄绡。明渌大河看燕度，乱篁丛屋有帘招。试镫风煖双翎语，怊怅平山醉里箫。
车行皂河堤看杏花二章·其二
作者：姚燮
朝代：清
体裁：七言律诗

苔枝玉䫉自相妍，亸袖无端一笑嫣。忽逗浓香邀去马，邈含古怨匿空烟。谁来陌路携尊赏，客在风尘顾鬓怜。剩有大堤杨柳色，隔波与尔致缠绵。
车行过南苑作
作者：姚燮
朝代：清
体裁：七言律诗

阑干百柱玉虹梁，第一蓬瀛是帝乡。天迥楼台无过燕，地分廛市有遮杨。包罗六合川岩秀，吐纳三霄日月光。侥倖虮臣来海上，得瞻太液近春阳。
轻薄篇当河中之水歌
作者：姚燮
朝代：清
体裁：古风

河中水流不向西，鲤鱼穿藻初日晖。初日晖晖照帘子，女儿解发抽银篦。头上翠羽双翘钗，足下金缕双文鞋。冰纨解衵春兰衣，琅玕结绿华裾垂。南威西子非容仪，扬采能使明月亏。谁家男儿誇晰颀，日来停马相逶迟。调情不敢对面笑，矜庄要绝旁人疑。吁嗟乎，黄金一笏泪一滴，霜天那有鸳鸯飞？
载书访友图为陈铣题二绝句·其一
作者：姚燮
朝代：清
体裁：七言绝句

辋川画笔三吴冠，记室诗情八代豪。约㗉故人门径在，斜阳春树满江皋。
载书访友图为陈铣题二绝句·其二
作者：姚燮
朝代：清
体裁：七言绝句

胸中文史千秋在，眼底朋侪几辈存？何日问奇吾载酒，一帆风雨到君门。
辕马篇
作者：姚燮
朝代：清
体裁：古风

朽铁夹髀髀肉脱，腐肉巉巉露青骨。怒蹄所到风为开，沙闪银芒眼如鹘。喘低神尽行力疲，戟竖云鬃故突兀。柝残月落村鸡号，纸灯照地棉鞍高。百回恋栈意迟缓，乱鞭若雨声嗥嗥。浓霜压背冷于铁，破石满地锋如刀。凡材惊钝伏圉厩，不受驱使神偏骄。君不见西羌秋警烽横野，毒矢飞天血瓴洒。将军奏捷拜大功，八尺凌烟图汗赭，尔独何为羁辕下？
辘轳金井·客夜寄曼花楼
作者：姚燮
朝代：清
体裁：词

那人归后，路迢迢、水隔更兼山隔。况我他乡，尚依人为客。蘼芜满陌。已不是、向来浓碧。几许春光，斜阳送老，乌头啼白。高楼梦回天已夕。记银屏掩笑，珠帐留舄。涩尽筝丝，剩苍苔粘席。明蟾遥射。换一种、可怜愁色。要不相思，偏听断柝，又闻哀笛。
辽女辞
作者：姚燮
朝代：清
体裁：古风

辽东女子骑骆驼，灵蛇四绺卷绿螺。蜡花金线压绣领，打堶能唱番儿歌。香眉秀撷壶兰峪，缬眼春撩珠子河。沙卑故宅籍作卫，可怜骨肉谁郎哥？有娘远嫁乌苏嘿，阿耶充军白都纳。冰天毳幕妪如猴，猬刺当胸布斜搭。鱼刀六刃屠窖羊，捣血为膏注蛮榼。五更起漉酥酪红，嫩手纤荑听摧拉。十三乞食倒马关，十四流落扶柳城。过城杨柳二月青，三家冷店无人停。篝灯夜伴狐妇宿，踏露晨随煤鬼行。纫花自护娭娭影，抱菂难言窈窈情。绣豸军门领牛录，不惜千金为伊赎。罗囊重拭槟榔珠，玉碗新承薏苡粥。媚喉啭篥冠句骊，趫足缘竿绝獯鬻。骑尉升堂摘印驰，崽子登车抱奁哭。嫁作斜巷舆人妻，乍可漆发双肩齐。蟪院捣砧月脉脉，蟀床织布烟凄凄。辽阳北望挥鸊鹈，部落不见阿保机。四楼森森万木叶，昨宵梦逐雌雕啼。嫁夫夫死身谁主，膜拜天魔学淫舞。钗排银雁秘华妆，綵缚金蚕种愁蛊。绿珠楼前桃叶雨，明妃塞外胭脂土。四弦在手鸳鸯槽，变调凄凉新乐府。凄凉变调辽女辞，闻者当为辽女悲。诺尼一水空西下，铁背千山莽北回。锦毛大马贾胡店，鞲臂骄鹰游侠儿。箧中那有閒缠锦，为尔春风媚及时。
达摩峰
作者：姚燮
朝代：清
体裁：七言绝句

东十二峰西九峰，独来髡顶听天钟。十年风雨云魂倦，谁问匡庐挂壁龙？
过东冈废院喜晤僧仁祥话旧慨然有赠得五十四韵
作者：姚燮
朝代：清
体裁：古风

名山鹿王宅，一燹馀破寮。不如岩根松，安然鸱结巢。堕身穷作僧，有才难世骄。广长锐谭舌，祇与暝猿饶。十年种梅花，九年愁雪彫。人寿春风中，心气落叶飘。而师香台禅，手缚云根牢。犄角海柱孤，拄月青天高。决水沼槐安，蠕蠕万虫逃。出林独磬声，不镇千笳嚣。菩萨低长眉，但听雷音潮。恒河亿亿劫，此劫犹微毛。师苟入劫亡，亡亦蜉与蟭。虽运金刚臂，破戒罔资刀。为投蝇拂青，结束袈裟包。障面夺剑门，踏苇冲鼋涛。人间一撒手，仙鬼并难料。明珠沈九渊，百计艰寻捞。师实持定心，刚柔两无挠。苦行嚼烂蓏，息钵荒厓茅。慧眼烛下方，白骨缠枯蒿。使尔寸腑慈，郁之生悲号。三载怜刹那，泪竭眦为焦。琅然散玉屑，触耳知祥飙。疾卷蚩尤旗，复喜太平遭。归山投旧龛，积瓦供牛窌。视主转疑客，逐吠犬咬咬。幸留半席床，率意安团瓢。两庑青莲台，弃肉堆腥臊。扫除不见功，薰涤久始消。祇今复三载，约略治楣橑。譬诸农业田，种禾仅分苗。天人递因革，色相皆电泡。讵拥琉璃阶，遂致文殊豪。且拓南牖虚，面海延清飂。沙嘴一握峰，古黛青削瑶。远移金庭梁，卓树蓬壶标。偃仰城闉松，拱若神灵朝。戢戢下泛鸥，盘盘上飞雕。澹日浮作罗，乱烟散成条。师忧耳目驰，束隅坐甘胶。奈何吾见闻，听其逝漻漻。繄昔处同邑，嗅味亲兰交。离合廿七年，曾不转瞬遥。每每慕师逸，愤愤怨我劳。乌防元关深，同困天魔鏖。津在筏有归，师悴吾宜憔。病毁惭维摩，未由制烦呶。逵鸿乏安处，梁燕来诙嘲。慕师一棱蔬，堪养冰姿姣。知足乃无辱，顽灵均犁犛。要难七窍全，遂破乾坤胞。分袂别师去，漫殷后期邀。长风襟带间，万里横滔滔。
过二茗草堂追悼叶上舍元址得诗五章
作者：姚燮
朝代：清
体裁：四言诗

恻恻摧摧，事难往追。委世而没，人知子谁？摧摧恻恻，事往难忆。秋花在庭，念子颜色。（一章）林日欲下，蛛丝满门。窅然深堂，疑子尚存。积苔犹昔，已无屐痕。惨我望目，如对夕昏。一蛩悲语，倘为吟魂。（二章）何贼乎寿，夭其盛年。测子夙意，冥应未捐。子之故人，发将变元。召灵以气，知来慰怜。颓云一牖，已成古天。钟期手爪，吾盼琴弦。（三章）以子郁忧，与弦结纠。畴来抚之，而发其幽。我亦能抚，不抚亦休。大溟无涘，曷容系舟？昔别晚春，今来早秋。五年积雨，逝不还流。百年一瞬，均此悠悠。（四章）落叶难扫，人以愁老。匿心吾中，谁识荣槁？子为和风，我为微草。当其拂嘘，习亦忘好。在习忘好，今始悟稀。孑影悽悽，搴子之帏。掩子之帏，恐有风吹。要留子魂，来我梦依。（五章）
过亡友厉山人志故居
作者：姚燮
朝代：清
体裁：七言律诗

出愁兵革入愁荒，杖履閒居愿未偿。名重市佣群拭涕，风悽瓦草但吹霜。种花篱落无还梦，乞食妻孥尚异乡。贱子年来琴拇涩，寒流拾茝怨零香。
过佘文植兰笋山房示诗二章·其一
作者：姚燮
朝代：清
体裁：七言律诗

走蠹纵横满榻书，借杨作幕看风梳。定中醉眼撩尘马，病后禅心谢墨猪。系带已无吴子剑，堆槃但有庾郎蔬。敢辞万里栖卑牖，旧辙关山乱草淤。